Euskaraldia konfinatua –\nKonfinatuta, bakartuta, berrogeialdian joango da milaka eta milaka euskaldunentzat Euskaraldiaren bigarren edizioa. Kasurik onenetean PCR negatiboarekin eta txapa pijamara josita.\nEtxeko korridorean aurrera eta atzera ahobizi eta belarriprest bila; baina, etxealdia ez da euskararen konplizerik onena. Izan ahal daiteke Euskaraldiarena?\nEuskaraldia euskara ulertzen duten hiztunen arteko hizkuntza-ohiturak aldatzeko ariketa sozial masiboa da. Euskaraldiak komunikazioa du oinarri, eta, ondorioz, bakartuta daudenek ezingo dute Euskaraldian parte hartu. Ala bai?\nKomunikazioa aipatuta ezin komunikazio digitalak alde batera utzi. Komunikazio digitalak gizartearen eremu guztietan ematen dira uneoro, aisialdian zein lan-arloan, gazte zein helduen artean, zer esanik ez bakartuta bazaude edo telelanean ari bazara. Zeren zain zaude zure ahobizi eta belarriprest digitalak ere aktibatzeko?\n1. Bat egin\nJantzi txapa digitala! Kontzientzia hartzen lagunduko dizu.\nAzaldu zure lagun eta taldeei Euskaraldian parte hartzen ari zarela. WhatsApp taldeetan zure jarrera azal dezakezu izan ahobizi ala belarriprest. “Lagunok, Euskaraldian izena eman dut eta ahobizi naiz. Euskarari eusteko saiakera egingo dut, ados?” edo “Kaixo! Gaztelaniaz idazten jarraituko dut, hobeto moldatzen naiz, baina ulertzen dizuet eta euskaraz egin dezakezue. Belarriprest izan nahi dut”. Aurrez azalduta dena errazagoa da.\nAktibatu euskarazko jarrera digitalak:\nAriketa soziala elkarrizketa digital guztietara zabaldu. Whatsapp edo Telegram taldeetan euskaraz aritu. Beste kideak bat egitera gonbidatu.\nSare sozialetan edukiak euskaraz argitaratu, eta erantzunak euskaraz eman.\nPertsonekin ez ezik, makinekin ditugun harremanak euskaraz egin. Horretarako gailuak euskaraz konfiguratu:\n– Mugikor eta ordenagailuak euskaratu.\n– Kutxazain, TAO makina, etab. hizkuntza aukera egokitu.\n– Webguneak bisitatzean hizkuntza aldatu euskara hautatuz.\nHorretarako, tresna baliagarriak daude.\nItzultzaile automatikoak erabili eta eskaini ulertzen ez duenari mezu elektronikoetan, adibidez. Hainbat daude: Itzuli, Itzultzailea eta Batua.\nLehenhitza.eus webgunean dauden APP eta tresnek mugikorra eta nabigatzailea euskaratzen lagundu diezazukete.\nHiztegi elektronikoen APP eta online bertsioak erabili ulermena errazteko.\nEuskaraldia honen berritasun nagusia Ariguneak dira. Ariguneek, edo euskaraz aritzeko guneek, euskaraz hitz egiteko aukera bermatzen dute uneoro, izan entitate barruan edo izan entitateak herritarrekin duen harremanean. Arigunetako kide bezala ere aktibatu dezakezu zure rol digitala, zer esanik ez telelanean ari bazara!\nEnpresako ordenagailu eta mugikorrak euskaraz jarri.\nAriguneetan mezu elektronikoak euskaraz idatzi\n-Euskaldunekin euskara hutsez.\n-Zalantza dagoen kasuan euskaraz, itzulpen automatikoaren aukera eskainiz.\n-Sinaduran Euskaraldiaren abatarra gehitu ariketan hartutako jarrera adieraziz.\nKanpo ariguneetan aurrez arreko arretaz gain jarri fokua arreta digitalean:\nEnpresa edo erakundearen webgunea modu lehenetsian euskaraz aurkeztu bisitariari.\nEnpresa edo erakundearen webgunean .EUS domeinua erabili.\nSare sozialetako abatarretan Arigunea txapa jantzi.\nHonaino iritsi bazara, zorionak! Konturatu orduko berrogeialdia amaitu eta txapa jantzita kalera ateratzeko prest egongo zara. Bada, egin kontu egunero-egunero aktibatu dezakezula zure ahobizi edo belarriprest digitala!


Flyschetik Oinez / Donostia-Gipuzkoa / Non-nahi Lo456\nFlyschetik oinez, Donostiatik irtenda\nSalneurria 52€ -tik gora\nIkasi lurralde honetako natura ederrari eta ondare geologikoari buruz, 15 milioi urte baino gehiagoko historia duen ingurua, 3.5-4 orduko “Flyschetik oinez” bira honi esker.\nHasteko ordutegia: Goizeko 09:30\nBilgunea: Easo Plaza,9 – 20006 – Donostia. Euskotrenen Donostiako Amara geltokiko sarrera nagusiaren aurrean.\nJarduera hori erosita, voucher edo bono digitalizatu bat emango dizugu, bertan txertatutako QR kode batekin, gure gidak zure erosketaren baliozkotasuna egiaztatzeko balioko duena. Nahiago baduzu, horrela seguruago sentitzen zarelako, bonoa inprimatu eta jardueraren hasieran aurkeztu. Eta hori da dena. Gozatu “Flyschetik oinez” bira honetaz!


Tubacexen Laudioko planta. Argazkia: Aiaraldea\nAiaraldea-k eman du beharginaren erailketaren berri. Ordezkari sindikal batek azaldu du "egoera jasanezina" dela lantegian. Izan ere, duela 9 urte, modu berean izan zen eraila beste behargin bat.\n10 urtean, Tubacex enpresan hil duten laugarren langilea da gaurkoa; Murgako (Araba) lantokian duela bi urte erail zuten behargin bat, eta iaz, bi izan ziren hildakoak, Orozkon (Bizkaia).\nErantzunak eta mobilizazioak\nBihar, ostirala, elkarretaratzea egingo dute Laudioko plazan, 20:30ean. 'Kapitalismoa hiltzailea!' lemapean egin dute deialdia Aiaraldeko Ikasle Abertzaleakek, Laudioko Gaztetxeak eta Orbeko Etxeak.


Bisita gidatuak proposatzen ditugu. Baita visita personalizatuak ere, hauei dagokien kostuarekin. Bulegoan informazioa galdetu. Bi kasuetan gonbidatzen dugu mahastitik, eta nekropolitik ibilaldi librea egiteko aukera eskaintzen dugu. Remelluritik egiten diren bisitek 30 eta 90 minutu bitarteko iraupena izan dezakete.\nJende-kopuru mugatua har dezakegu. Remelluri familia-upeltegia da, eta ziurtatu nahi izaten dugu gure bisitariek esperientzia atsegina eta paregabea izango dutela. Hori dela eta, erreserbak aurrez egitea gomendatzen dugu.Gure ardoak dastatzeko aukera eskaintzen dugu, gure bisitarien esku jartzen dugu gure ardo-karta.\nBisiten ordutegi eta eguneei buruz informazio gehiago lortzeko, mesedez, webgune honen Kontaktu sekzioan sartu.\nEguraldi txarra egiten baldin badu, arropa aproposa ekartzea gomendatzen da.\n60 MINUTUKO IBILALDIA\nGEHIENEKO DESNIBELA80 m.\nToloño mendiko Monasterioko Monje Jeronimoen Basetxe originalaren kanpoaldea (XV. mendea), Goi Erdi Aroko IX. mendeko Nekropolia, mahatsa zapaltzeko dolare tradizionala, zenbait motako mahats zuriko mahastiak eta basoan landatutako tenpranillo mahasti tradizionalak.\nIbilbidea Upeltegiko patioan hasiko da,Toloño mendiko geruza freatikotik datorren Kalabazaren iturriko ura duen iturria dagoen lekuan. Patiotik irtendakoan eskuinerantz doan lehen bidea hartu behar da, Remelluri Etxaldeko lorategia inguratzen duen harrizko paretaren ertzetik. XV. mendean Monje Jeronimoek ―Toloño mendi tontorrean Monasterioa zaintzen zutenek―eraikitako eraikin originalaren fatxadaren aurretik pasa behar da. Hegoalderantz jarraitu behar dugu bide beretik. Ezkerretara, basoan landatutako tenpranilloa eta, eskuinetara, garnatxa mahastiak igaroko ditugu. Bideak aldapa gora arina hasten duenean, eskuinetara bide bat dago eta han adierazita dago San Cristobal izeneko dolarea non dagoen. Pista horretatik mendebalderantz jarraitu behar da. 200 bat metrora pista amaierara iritsiko gara. Eskuinetara terraza-partzela bat ikusiko dugu, hemengo Chardonnay eta moskatela bezalako mahats zuriko mahastiekin, denak besora landatuak. Parean Velderemelluri deituriko mahasgintza-harana ikus dezakegu, terraza tradizionaleko partzelekin. Bidexka batean uztondo artetik hegoalderantz bira egiten badugu, 50 metrora mahatsa zapaltzeko dolare tradizionalak duen harearrizko errotarria ikus dezakegu.\nEtxaldera bueltatzeko, bide bera kontrako norabidean jarraitu behar da, planoaren marra jarraituz, bertako beste mahasti eta zuhaizti batzuen artetik. IX. mendeko Santa Eulalia Goi Erdi Aroko Nekropolira helduko gara. Handik, mahasti arteko edozein pista hartuko dugu Upeltegira iristeko.\n30 MINUTUKO IBILALDIA.\nMahasgintza tradizionalerako Etxola eta IX. mendeko nekropolia. Basoan landatutako tenpranillo mahasti tradizionalak.\nIbilaldia Upeltegiko patioan hasiko da. Han bertan iturri bat dago, Kalabazaren Iturriko ura duena ―Toloño mendiko lurrazpiko uretatik datorrena. Handik Bastidako bide zaharra\nartu eta egoaldera jo behar da gero, mahasti artetik, pistara itzuli behar da eta hegoalderantz jaitsi, bi isurialdeko teilatua eta harearrizko hormak dituen etxolara iritsi arte. Inguruko mahastizainen etxolen eredu da. Etxolaren inguruan ikus daitezke %\n100ean nekazaritza tradizionalean basoan landatutako tenpranillo mahastiak. Berriro ere hego-ekialde norabidea hartu behar da Goi Erdi Aroko nekropolira ―Santa Eulaliaren Hilobiak deiturikora― iritsi arte. Harkaitzean egindako 300 ehorzketa antropomorfo baino gehiago, X eta XI. mende bitartean Remelluriko haraneko biztanle kristauak lurperatzeko erabili ziren.\n90 MINUTUKO IBILALDIA\nNekazaritza tradizionalerako etxea. Etxaldeko erlauntza. Mahats zurietako altitude-mahastiak. Ribas de Tereso herrixka XVII. mendeko iturri eta elizarekin. Villaescusa harana, filoxeraren aurreko garaiko mahastiekin (XIX. mende amaieran). Goi Erdi Aroko ermita Vicente Ameztoyren Santuen Izendegiarekin.\nIbilaldia Upeltegiko patioan hasiko da, Kalabazaren iturriaren ondoan, Toloño mendiko iturburuko urarekin. Patiotik irtetean ezkerreko bidexka hartuko dugu, Upeltegiko eraikinen ondoan dagoena. Eskuinetara 200 bat metrotara bi isurialdeko harlanduzko etxe xume bat aurkituko dugu. Nekazari-etxe baten eredu da; mende askoan bizi izan da han familia bat bere abereekin. Gorantz egingo dugu, muinoaren hegalaren ondotik eta eskuinetara Remelluriko abaraskak ikusi ahal izango ditugu. Gainalderaino jarraituko dugu. Han, konifero batzuen artean eskuinerantz doan bidea hartu behar da. Bidexka horretatik Toloño mendirantz joango gara, ipar-ekialde norabidean. Bidexkaren garaiera altuenera iristen garenean, bidearen bi aldeetara Remelluriko zenbait motako mahats zuriko mahastiak ikusiko ditugu, adibidez, Viognier, Roussane eta Marssane motak, Rodano haraneko (Frantzia) gure lagunen etxaldeetatik ekarriak. Bidexka jarraituz, jaisten hasiko gara Ribas de Tereso herrixkara iritsi arte. Han, herriko iturrian, ura edan daiteke, eta XVII. mendeko elizaren kanpoaldea ikusi, bertako harearriz eraikia dagoena. Remellurira itzultzeko, herrixkatik irten behar da Bastidarako norabidean (hegoaldera) asfaltozko errepidetik. Herri irteeratik 300 bat metrora, lurrezko bide bat hartu behar da eskuinetara, mahasti artetik Upeltegira berriro ere eramango gaituena. Bidearen zati honetan, eskuinaldean, mahasti-terraza batzuk ikusten dira mendiaren hegalean, eta han aurkitzen dira interes handiko mahatsondo prefiloxerikoak. Bidearen amaieran, X. mendeko ermita aurkituko dugu, Vicente Ameztoyk margotutako Santuen Izendegi mozarabiarra duena. Ibilbidea Upeltegiko patio zentralera itzultzean bukatuko da.


Urrutia pozik dago Llorentek Athleticen jarraitu nahi duelako\nErrioxako jokalariak Bilboko taldean jarraitu nahi duela adierazi du.\nJosu Urrutia Athleticeko presidentea pozik agertu da Llorentek egindako adierazpenekin. Errioxako jokalariak adierazi duenez, Bilboko taldean jarraitu nahi du. Gainera, gustura dago Bielsaren eskemarekin eta ondoen egiten dakiena, golak sartzen, ari da.\nBestalde, Urrutiak Bielsaren inguruan ere hitz egin du, eta proiektu honetarako entrenatzaile onena dela esan du. Argentinakoak denboraldi honetarako kontratua du bakarrik, baina badirudi Bilbon jarraituko duela.\nAzkenik, Athleticek denboraldi honetan egin duen ibilbidearekin pozik dagoela esan du Urrutiak, baina, geroago adierazi duenez, punturen bat gehiago merezi izan du. Pozik gaude eta oso balorazio ona egiten dugu hiru txapelketetan, baina, pozik jarraitzeko, joko hau egiten segitu behar dugu, adierazi du azkenik.\nInformazio gehiago:Eitb: Urrutia pozik dago Llorentek Athleticen jarraitu nahi duelako


Kataluniako erreferenduma - Argazki Bildumak - Berria\nGeneralitateak Katalunia errepublika independente izan nahi duen ala ez erabakitzeko erreferenduma egin asmo du, gaur, urriaren 1ean. Espainiako Estatuak legearen kontrakotzat jo du, eta epaitegiek hura eragozteko neurriak agindu dituzte. Dozenaka mila herritar mobilizatu dira erreferenduma egin ahal izateko. / 2017-10-01\nAsteburu osoan hartu dituzte herritarrek eskolak, Poliziak itxi ez ditzan. Jendea janaria eta guzti joan da eskoletara.\nEskolak irekita mantentzeko, jarduera ugari antolatu dituzte bozkaleku gisa erabili asmo diren eskoletan. Xake txapelketak, 'casteller' ikastaroak, txokolate jana, kontzertuak... Irudian, Tarragonako Baix Camp ikastetxea.\nIrakasle, guraso eta ikasleak elkarrekin, eskola irekita mantentzeko antolatu dituzten jardueretan parte hartzen.\nVic udalerriko hainbat herritar, Guillem de Montrodom eskolan gaua pasatzen Poliziak eraikina itxi ez dezan, eta erreferendumean bozkaleku gisa erabili ahal izateko.\nTarragonako Baix Camp ikastetxean, jendea eraikin barruan bozkalekua zaintzen. Atzean, erreferendumaren aldeko pankarta bat.\nLotarako zaku eta guzti joan dira herritar ugari eskoletara, igande goizean bozkalekuak ireki arte eraikinak ez direla itxiko ziurtatzeko.\nBozkalekuak ireki baino lau ordu lehenago (05:00etan) hasi da herritar gehiago biltzen eskoletako atarietan. Irudian Bartzelonako Gracia auzoko Jujol ikastetxea.\nEskolak irekita mantentzeko jarduera ugari antolatu dituzte herritarrek. Bartzelonako Gracia auzoko Jujol ikastetxean, pilates saioa egin dute bart.\nEgun luzea izango da gaurkoa bozkalekuetan. Boza eman ahal izateko goizean goizetik bildu direnentzako gosaria prestatu dute Bartzelonako Gracia auzoko Jujol eskolan.\nHainbat eskolatara hurbildu dira mossoak goizean goiz, eraikin barruan zeuden herritarrei eskola hustu behar zutela abisu emateko.\nErreferendumerako hautetsontziak herritarren autoetan iritsi dira bozkalekuetara, eta herritarrek sartu dituzte, plastiko beltzetan bilduta.\nBozkalekuetan bildu diren herritarrek txalo artean hartu dituzte plastiko beltzekin estalita eraman dituzten hautetsontziak.\nNormal bozkatu dute goizean Bartzelonako Raval auzoko bozkalekuan.\nBozak biltzeko hautetsontzia, errolda kontrolatzeko ordenagailua eta bozkatze eskubidearen aldeko krabelina batu dituzte mahaiko kideek Bartzelonako Raval auzoko bozkalekuan.\nSant Julià de Ramiseko eskolara sartu da Guardia Zibila. Carles Puigdemont Kataluniako presidentea zen bertan bozkatzekoa. Azkenean, baina, Cornellà del Terrin bozkatu du.\nEspainiako Polizia Bartzelonako Ramon Llul eskolan sartu da, eta herritarrak era baketsuan saiatu dira Poliziari bidea eragozten.\nEspainiako Polizia, Bartzelonako Ramun Llul eskolara sartzen saiatzen. Era baketsuan aurre egin dieten herritarrak indarrez kendu dituzte eskola ataritik.\nBartzelonako Ramon Llul eskolaren atarian, herri harresia osatu dute, Espainiako Poliziari bozkalekura sartzea oztopatzeko.\nGiro lasaia Sant Vicenç de Torellon\nOsona eskualdeko Sant Vicenç de Torellon giro lasaian bozkatu dute goizean.\nCarles Puigdemont Kataluniako presidenteak ez du espero zen bozkalekuan (Sant Julià de Ramisen) bozkatu, Guardia Zibilak hartu baitu bozkatzera joatekoa zen orduan. Azkenean, Cornellà del Terrin bozkatu du.\nHerritarrak Tarragonako Antoni Marti i Franques ikastetxean, bozkatzeko ilaran.\nOriol Junqueras Kataluniako presidenteordeak Sant Vicenç dels Horts herrian bozkatu du.\nHedabidez inguratuta, Bartzelonako Infant Jesus ikastetxean bozkatu du Artur Mas Kataluniako presidente ohiak.\nBartzelonako Moises Broggi ikastetxearen atarian, herritar ugari zain, boza eman ahal izateko.\nGuardia Zibila Sant Julià de Ramiseko ikastetxera sartu da, hautetsontzi eta botopaper bila. Carles Puigdemont Kataluniako presidenteak bertan bozkatuko zuela espero zen.\nLleidako Cappont auzoko anbulatorioan, herritarrak era baketsuan Polizia barrura sartzea oztopatzen. Poliziak indarrez kendu ditu ataritik.\nEspainiako Polizia erreferendumeko hautetsontziak konfiskatzen\nAste hasieran heldu ziren boto kutxak Kataluniara, eta ezkutuan izan dituzte geroztik.\nEspainiako hainbat polizia, emakume bat airean hartuta, Bartzelonako Ramon Llul ikastetxearen atarian bildu diren herritarren harresia desegiten.\nJendea ez da etxera joaten botoa eman ostean ere. Botoak kontatu arte bertan gelditzekotan dira.\nJende adintsua txaloka hartzen dute. Emozioak, bor-bor.\nMahai batzuetan normal eman dute botoa.\nGironako Eixiems ikastetxea ixtea erabaki dute. Botoak zenbatu eta itxi, Poliziak eraman aurretik. 18:00 aldera itxi dute.\nBartzelonako La Sedeta eskolan, botoak zenbatzen.\nElkarretaratzea egin dute Madrilen ere, eta tentsioa izan da poliziarekin.\nHautetsontziak itxi dituztenean poza lehertu da irekita mantentzea lortu dutenetan.\nBartzelotako hautesleku batean, botoak kontatzen.\nSant Julia de Ramisen, Gironan, suhiltzaileak eta Guardia Zibila aurrez aurre.\nCampaña amaierako ekitaldia Katalunia plazan.\nErreferendumaren egunaren amaierako ekitaldia.


naiz: agenda - ‘Hezkuntza esparrua eta euskalduntzea EAEn (1983-2016)’\n‘Hezkuntza esparrua eta euskalduntzea EAEn (1983-2016)’ irakastereduen sistemaren emaitzen ikerketaren aurkezpena izango da otsailaren 6an.\n«EHEk eta Aztiker Soziologia Ikerguneak elkarlanean EAEko hezkuntzako irakastereduen sistemaren eboluzioa eta ikasleen euskalduntzean izan dituen emaitzak aztertu ditugu ikerketa honetan. Lan honek argi adierazten du irakastereduen banaketak ez duela bere helburu nagusia bete: derrigorrezko hezkuntza amaitzean ikasle guztiek euskararen ezagutza nahikoa lortua izatea. Ondorioz, 200.000tik gora ikasle eskubide urraketa horren pairatzaile izan dira», azaldu dute arduradunek.\nParte hartuko dute Asier Etxenike (Aztiker) eta Urko Aierbe (EHE).


Euskadik 4.0 industriaren eredua aurkeztu du Bruselan. Deia, Noticias de Bizkaia\nEP - Martes, 2 de Mayo de 2017 - Actualizado a las 16:56h\nEusko Jaurlaritzak Basque Industry 4.0 eredua aurkeztu du astearte honetan Bruselan, Eskualdeen Europako Batzordeak antolatutako jardunaldi batean.\nBILBO. Alexander Arriola SPRI Taldeko zuzendari nagusiak ordezkatu du Ekonomia Garapen eta Azpiegitura Saila "The Future of Industry in Europe Challenges and Instruments for Local and Regional Authorities" izeneko jardunaldian.\nArriolak parte hartu duen topaketan aztergai izan dituzte modernizazio industrialerako eta garapenerako laguntza tresnak eta sareak sortzearen garrantzia. Arriolak batik bat azaldu du Euskadik Basque Industry 4.0 estrategiaren aldeko apustuarekin izandako esperientzia.\nEstrategia horrek bere baitan hartzen ditu alderdi hauek: teknologia adimendunak sartzea euskal enpresa eta industrien bitarteko eta produkzio sistemetan;gaitasun eta teknologia berriak aprobetxatzea produktu eta prozesu berrietan;material aurreratuak txertatzea balio erantsi handiagoko konponbideetan edo prozesu hobetuetan;erabiltzen diren baliabideen eraginkortasuna eta iraunkortasuna zaintzea;balio erantsi handiko zerbitzuak integratzea.\nAzken urteetan, Jaurlaritzak RIS3 Espezializazio Adimenduneko Estrategia definitu du. Horren bidez finkatzen ditu, besteak beste, espezializazio produktiboko arloak, Euskadiko ehun industriala eta gaitasun teknologikoak oinarritzat hartuz. Fabrikazio aurreratuarena da arlo horietako bat, eta, bide horretatik, Jaurlaritzak Fabrikazio Aurreratuko Estrategia garatu du, Euskadi oinarri industrialeko ekonomia gisa posizionatzeko eta lider bihurtzeko, ezagutzan intentsiboa den fabrikazioa bultzatuz.\nSPRI Taldeko zuzendari nagusiak joan den otsailean azaldu zuen Bruselan Euskadik 4.0 industrian duen esperientzia, orduan ere Jaurlaritzaren ordezkari aritu zelarik. Europako Batzordeak antolatutako European Industry Day ekitaldian egin zuen aurkezpen hura, eta bertan azaldu zuen Euskadi kasu arrakastatsutzat jotzen dela industriaren eraldaketa eta berrikuntza prozesuan, baina azkenaldiko krisi ekonomikoaren ondorioz bere politika berriz orientatu duela gaitasun handienak dituzten sektoreetara.\nEusko Jaurlaritzak Hannover Messe azokan ere aurkeztu du Basque Industry estrategia. Europako industria arloko azoka garrantzitsuena da Hannoverrekoa, eta bertan izan da Arantxa Tapia sailburuak zuzendutako ordezkaritza bat.


Historia Ibilbidea Ibilbidea 3D Arautegia Izen Ematea Zerbitzuak Mediku Aholkuak Prentsa ArgazkiakJeisteko Dokumentuak\nHistoria Ibilbidea Ibilbidea 3D Arautegia Izen Ematea Mediku Aholkuak Argazkiak\nTomas Salazar Aizkorriko Bira - Ibilbidea 3D\nin Aizkorri Bira\nBIDEOAK ETA MULTIMEDIA\nNahi izanez gero gure froga bakoitzeko 3D ibilbidea ikus dezakezu jarraian dauden loturak erabiliz.\nTomas Salazar Azikorriko Bira 3D ikusteko hemen zanpatu.\nAzikorrira Begira Gazteen Bira 3D ikusteko hemen zanpatu.\nBirako informazio zehatzagoa ikusi ahal izateko, doan den Google Earth ® tresna erabiltzea gomendatzen dizuegu. Horretarako ematen zaizkizuen argibideak jarraitu ditzakezue.\nNOLA IKUSI IBILBIDEA 3D GOOGLE EARTH ® ERABILIZ\nGOOGLE EARTH INSTALATU ZURE ORDENAGAILUAN\nTRACK TOMAS SALAZAR AIZKORRIKO BIRA 3D (KMZ)\nTRACK AIZKORRIRA BEGIRA GAZTEEN BIRA 3D (KMZ)\nGOOGLE EARTH ERABILIZ DESKARGATUTAKO ARTXIBOA IRIKI\nTRACK1.KMZ. EDO TRACK2.KMZ HAUTATU ALBOKO PANELEAN\nPISKA BAT BEHERAGO DAGOEN "PLAY" BOTOIA ZANPATU [ irudia ikusi ]\nTOMAS SALAZAR AIZKORRIKO BIRA TRACK-a DESKARGATU (GPX)\nTOMAS SALAZAR AIZKORRIKO BIRA TRACK-a DESKARGATU (KMZ)\nAIZKORRIRA BEGIRA GAZTEEN TRACK-a DESKARGATU (GPX)\nAIZKORRIRA BEGIRA GAZTEEN TRACK-a DESKARGATU (KMZ)\nTomas Salazar Aizkorriko Bira - Zerbitzuak\nAizkorriko birak parte hartzaile guztientzan honako zerbitzuak eskeiniko ditu.\nDutxak eta aldagelak\nIbilbidean zehar kontrol batzuetan abituailamentua izango da, bertan edaria eta jakiak eskeiniz.\nTomas Salazar Aizkorriko Bira - Prentsa\nEmotivo homenaje a Tomas Salazar ( Diario Vasco 2006 )\nEl veterano montañero recibió el homnaje y aradecimeinto a su labor.\nTomas Salazaren elkarrisketa ( Goierritarra 2008 )\nTomas Salazar mendizalea: bere izena daraman IV. Aizkorriko Bira.\nAizkorri mendizale elkarteko kidea ( Hitza 2006 )\nUrtean zehar lan asko egin du Aizkorri mendizale Elkartean eta eskertza modura omenaldia jasoko du bihar Tomas Salzarrek.\nSalazarren izena izango du Aizkorriko Birak ( Hitza 2006 )\nIgandean jaso zuen omenaldi berezia eta ehundik gora lagun elkartu ziren jaian.\nTomas Salazar: Montañero y dibujante ( Noticias de Gipuzkoa 2006 )\n"En la montaña se encuentra más compa&ntide;erismo que en otros lugares"\nPor los limites de Beasain ( Diario Vasco )\nTomas Salazar prepara un recorrido montñero de 40km que recorre los mugarris del municipio.\nLa marcha por los mugarris ( Diario Vasco )\nEnmarcado en el centenario vagonero, la Sociedad de Montaña Aizkorri ha organizado una marcha por los límites de Beasain.\nPlano de las mugas del municipio de Beasain.\nTomas Salazar: Un enamorado de la montaña\nTomas Salazar, veterano mntañero, ha presentado un libro sobre la mesa de orientación de Murumendi.\nTomas Salazar Aizkorriko Bira - Arautegia\nIngurunearen zaintza bermatu behar da, ingurunea errespetatuz eta zakarrak jasoz.\nAldez aurretik izena ematea gomendagarria da.\nIrteeraordua, goizeko 6etan izango da, Aizkorri Mendizale Elkartearen egoitzatik. Parte hartzaileak 5:45ak baino lehen irteeran egon beharko dira.\nParte-hartzaile guztiek txarteletan azalduko diren kontrol-guneetatik pasatu beharko dute. Gune bakoitzean txartela zigilatu egingo da (ordua idaztearekin batera); horrela, proba guztia egin dela ziurtatu ahal izango da.\nProbako azken kontrola 14 ordu pasatu arte ez da itxiko. Beraz, arratsaldeko 8etan, azken kontrola itxitzat emango da.\nBide guztian zehar osasun-zaintza izango den arren, bakoitza da bere erabakien eta jarreren arduradun.\nArautegiaz kanpo sor daitezken edozein arazoz erabakia hartzeko ardura osoa, antolakuntzak izango du.\nHonako datu hauek eskatuko zaizkie ofizialki parte hartzeko interesa dutenei:\nIzena eta bi abizenak.\nGauden urteko federazioko lizentziaren zenbakia (NAN) edo antzeko agiriren bat.\nPartaide den klubaren edo taldearen izena.\nEMFren ILIetan izena eman dutenek baimena ematen diote EMFri beharrezkotzat jotzen dituen argitalpen inprimatu nahiz informatikoetan beren datu pertsonalak erabiltzeko.\nAntolakuntza araudi hau aldatzeko eskumendun da.\nTOMAS SALAZAR IX. AIZKORRIKO BIRAN parte-hartzeko izen emateak, ARAUDIA ontzat jotzen dela esan nahi du.\nTomas Salazar Aizkorriko Bira - Ibilbidea\nBeasaingo Aizkorriko Mendizale elkartetik aterako gara Lazkaorantz. Errepide Nazionalaren azpitik lehen bidegurutzean eskuinera hartuko dugu Batxilergoko Instituturantz. Institutua pasa ondoren, eskuinerantz doan pista bat hartuko dugu. Goranzko bidean baserri baten albotik pasako gara. Aldapa bukatzen denean beste pista bat ikusiko dugu eta zuzen jarraituko dugu hesi batzuei jarraituz. Bideak eskuinerantz egiten du. Ondoren, ezkerretara hartu beharko dugu “Gaitin” baserritik pasatzeko eta asfaltozko bide estu batetik jarraituko dugu. Olaberrira iritsiko gara.\nBeherantz egingo dugu. Lazkaotik datorren errepidea gurutzatuko dugu eta asfaltozko bide batetik zuzen jarraituko dugu. Hortik “Ojarbi” baserrira edo dorretxera helduko gara.\nDorretxea eskuinean utzi eta bideari ekingo diogu, Esparru mendirantz doan goranzko bidetik. Berehala, eskuinetara hartuko dugu, uraren depositoa eta iturria ezkerretara utzita. Bi ate metaliko gurutzatu ondoren, “Esparru” edo “Irumugata” mendiaren magalean egongo gara. Hemendik, “Arantxamendiko portua” (782 m) izeneko zelaietara iritsiko gara. Mendi honen gailurrean Idiazabalgo eta Ataungo lurrak bereizten dituen alanbrezko hesi bat dago. Alanbrezko hesia jarraituz, hegoaldeko norabidean, Lizarbe mendi-lepora iritsiko gara. Idiazabalgo aldeko iturritik jarraituko dugu, “Unanibe” (840 m) mendi-lepora. Hemendik Etxegarateko portura (658 m) jaitsiko gara, sakanetik barrena.\nErrepide nazionala gurutzatuko dugu eta hego-mendebaldeko bidea hartuko dugu, GR-121eko arrasto zuri eta gorriak jarraituz. Bide horretatik Otzaurtera iritsiko gara (671 m). Hemendik Beundera doan pista hartuko dugu. Beunden pistak eskuinera egiten du. Pista hori utzi eta, berriz ere, eskuinera ondo zaindutako borda batetik pasako gara. Hemendik “Añabaso” mendira igotzen hasiko gara (964 m).\nAñabaso menditik jaitsi, erreka gurutzatu eta San Adriango aterpetxera iritsiko gara.\nSan Adrianetik “Lizarrate” mendirantz doan bidea hartuko da. Mendi honen azpian San Adriango tunela dago. Tunel hori gurutzatuta, erdi-aroko galtzadatik jarraituko dugu. Bideak ezkerretara egiten du, baina guk eskuinetara hartuko dugu. Aldapa gogorra da. Bideko seinaleak jarraituz kalbarioko lehen gurutzeak ikusiko ditugu. “Mandobide”ra iritsiko gara eta Aizkorrira iristeko azken zatiari ekingo diogu (1.528 m).\nUrbiarako bidea hartuko dugu eta Arbelarreko txaboletara iritsi baino pixka bat lehenago gorantz doan bidea hartuko dugu Andreaitzeko pasabidera. Ondoren bidegurutze batean izango gara eta zuzen jarraituko dugu Oamendi mendiaren ertzetik joanez, Ormakikoko menditontorreraino.\nOndoren, Zeraingo bidea hartuko dugu, balizaz seinalizatutako bide bat jarraituz. Hemendik, orain dela gutxi egin duten pista batera jaitsiko gara. Aska baten parera iristen garenean, eskuinera doan alanbrez hesitutako pista bat hartuko dugu. Hortik bigarren aska baten parera iritsiko gara eta eskuineko bidetik, Urruzti baserriaren ondotik, Barbarisetik Zegama eta Zerain lotzen dituen errepidean izango gara. Ostatuaren atzeko aldetik jarraituko dugu, hormigoizko pista batetik. Hemendik, Segura eta Mutiloa lotzen dituen errepidera iritsiko gara. Segurarantz doan errepidea hartuko dugu eta ezkerretara hartuko dugu Segurako “Santa Engrazia” auzora iristeko.\nAzken aldapari ekingo diogu. “Zelaundieta zarra” eta “Zelaundieta berri” baserrietatik pasako gara eta Idiazabalgo Urbizu auzora iritsiko gara. Ondoren, Muxika baserritik Gudugarreta auzora iritsiko gara, Anzizar auzotik herrira sartu eta hirigunea gurutzatuz Beasaingo Bideluze plazan amaituko dugu bira, Aizkorri Mendizale Elkartean.\nTOMAS SALAZAR AIKORRIKO BIRAREN INGURUKO INFORMAZIOA\nTOMAS SALAZAREK EGINDAKO BIRAREN MAPA DESKARGATU\nBIRAREN IBILBIDEA IKUSI\nBIRAREN PERFILA IKUSI\nIBILBIDEKO KONTROLEN ZERRENDA\nBIRAREN IBILBIDEA 3D IKUSI\nBIRAREN TRACK-a DESKARGATU (GPX)\nTomas Salazar Aizkorriko Bira - Izen Ematea\nTomas Salazar Aizkorriko Bira - Historia\nCopyright © 2019 Tomas Salazar Aizkorriko Bira


Asteleheneko saioa kuxkuxeatzen (V) -\nPosted on 2018/05/02 by berbaizu\nZergatik doa astiro Geldo? “Etxeagatik ez da! Dortokek ere etxea daramate bizkarrean” Orduan zergatik izan daiteke? “Bere etxea harriz beteta dagoelako eta dortokarena ez”. Nola lagunduko diogu Geldori?\nNola sentitzen den ulertzen saiatu gara. Horretarako gu zein momentutan moteltzen edo blokeatzen garen komentatu dugu. “Ni blokeatzen naiz zapatak aldrebes jartzen ditudanean”. “Ezagutzen ez ditudan pertsonek parkean hitz egiten didatenean”. “Zer edo zer gustatzen zaidanean, ez naiz beste ezertaz enteratzen”. “Jende askoren aurrean hitz egiten dudanean”. Ezaguna dugun horretatik aldentzeak askotan blokeatzen gaitu.\nLasterketaren zirkuitua markatua dago baina korrikalariak erabakitzen du zirkuitu horren barruan bihurguneak nola interpretatzen dituen. Bihurgune zabalak, itxiak, zorrotzak, konplikatuak, errazak. Bihurgunea bera desberdina izan daiteke animaliaren arabera. Guk, horretarako, mugitu daitekeen puzzle erraldoia konposatu dugu. Ikusleak erabakitzen du puzzlearen piezak nola txertatu.\nOh: Tailerreko argazki guztiak ikusi nahi dituzu, sakatu hemen: https://flic.kr/s/aHsmcfgwPA


Oramfs, guztiz enkriptatutako fitxategi sistema birtuala | Linuxetik\nDarkkrizt | | Eguneratua 06/07/2021 05:16 | Gomendagarria\nDuela egun batzuk enpresa Kudelski Security (segurtasun auditoriak egiten espezializatua) Oramfs fitxategi-sistemaren bertsioa aurkeztu du ORAM (Random Oblivious the Access Machine) teknologia ezartzearekin, etagarren fitxategi sistema birtuala urruneko datu biltegiekin erabiltzeko diseinatuta dago eta ez du inori uzten hurrenez hurren idazten eta irakurtzen duen egituraren jarraipena egiten. Enkriptazioarekin konbinatuta, teknologiak datuen pribatutasun babes maila altuena eskaintzen du\nProiektuak Linuxerako FUSE modulua proposatzen du FS geruzaren ezarpenarekin, irakurtzeko eta idazteko eragiketen egitura trazatzea onartzen ez duena, Oramfs kodea Rust-en idatzita dago eta GPLv3 lizentziapean dago.\nORAM teknologiak enkriptatzeaz gain beste geruza bat sortzea dakar, eta horrek ez du datuekin lan egitean uneko jardueraren izaera zehazten uzten. Adibidez, datuak hirugarrenen zerbitzu batean gordetzean enkriptatzea erabiltzen denean, zerbitzu honen jabeek ezin dituzte datuak beraiek aurkitu, baina zein bloketara sartzen diren eta zer eragiketa egiten diren zehaztu dezakete. EDORAMak ezkutatzen du fitxategi sistemako zein ataletara sartzen ari den eta zer eragiketa mota egiten ari den jakiteko informazioa (irakurri edo idatzi).\nBiltegiratze soluzioen pribatutasuna aztertzerakoan, enkriptatzea bakarrik ez da nahikoa sarbide eredua ihes egitea ekiditeko. LUKS edo Bitlocker bezalako soluzio tradizionalek ez bezala, ORAM eskemak erasotzaile batek irakurtzeko edo idazteko eragiketak egiten dituen eta fitxategi sistemako zein ataletara sartzen den jakitea eragozten du. Pribatutasun maila hau behar baino sarbide eskaera gehigarriak eginez lortzen da, biltegiratze geruza osatzen duten blokeak nahastuz eta datuak behin eta berriro idatziz eta berriro enkriptatuz, irakurtzeko eragiketa bat bakarrik egiten denean ere. Jakina, errendimendu galera dakar, baina segurtasun osagarria eskaintzen du beste irtenbide batzuekin alderatuta.\nOramfsek fitxategi sistema geruza unibertsala eskaintzen du, kanpoko edozein biltegitan datuen biltegiratzea antolatzea errazten duena. Datuak enkriptatuta gordetzen dira aukerako autentifikazio aukerarekin. ChaCha8, AES-CTR eta AES-GCM algoritmoak enkriptatzeko erabil daitezke. Irakurketa eta idazketa sarbide ereduak ORAM bide eskemak ezkutatzen ditu. Etorkizunean, beste eskema batzuk ezartzea aurreikusten da, baina gaur egungo moduan, garapena prototipo baten fasean dago, eta hori ez da gomendagarria ekoizpen-sistemetan erabiltzea.\nOramfs edozein fitxategi sistemarekin erabil daiteke eta ez dago kanpoko biltegiratze motaren araberakoa: Fitxategiak direktorio lokal gisa muntatu daitezkeen edozein zerbitzurekin sinkroniza daitezke (SSH, FTP, Google Drive, Amazon S3, Dropbox, Google Cloud Storage, Mail.ru Cloud, Yandex eta rclone-k onartzen dituen edo dauden zerbitzuak. FUSE moduluak muntatzeko). Biltegiratze tamaina ez da finkoa, eta leku gehiago behar izanez gero, ORAM tamaina dinamikoki haz daiteke.\nOramfs konfigurazioa zerbitzari eta bezero gisa jarduten duten bi direktorio, publikoak eta pribatuak zehaztean datza:\nDirektorio publikoa kanpoko biltegiekin konektatutako fitxategi-sistema lokaleko edozein direktorio izan daiteke SSHFS, FTPFS, Rclone eta beste edozein FUSE modulu bidez muntatuta.\nDirektorio pribatua Oramfs FUSE moduluak eskaintzen du eta ORAMen gordetako fitxategiekin zuzenean lan egiteko diseinatuta dago. Direktorio publikoak ORAM irudia duen fitxategi bat dauka.\nDirektorio pribatua duen edozein eragiketak irudi fitxategi honen egoerari eragiten dio, baina fitxategi honek kutxa beltza dirudi kanpoko behatzaile batentzat, eta ezin dira zehaztu direktorio pribatuko jarduerarekin lotu ezin diren aldaketak, idazketa eragiketa edo irakurketa barne. .\nBukatzeko horri buruz gehiago jakiteko interesa baduzu edo fitxategi sistema hau probatu ahal izateko, egiaztatu dezakezu xehetasunak ondoko estekan.\nArtikuluaren bide osoa: Linuxetik » Gomendagarria » Oramfs, guztiz enkriptatutako fitxategi sistema birtuala


topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Industria-robotika (Modulua)" topic_facet:"Fabrikazio Mekanikoko Sistema Automatikoen Programazioa (Modulua)"\nProposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Industria-robotika (Modulua) Proposatutako gaia: Fabrikazio Mekanikoko Sistema Automatikoen Programazioa (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Lamiakoko ibaipekoa - Wikipedia, entziklopedia askea.\nLamiakoko ibaipekoa Bilboaldeko Ezkerraldea eta Eskuinaldea elkarlotzeko proiektua da, Bilboko itsasadarra azpitik zeharkatuko duten bi errepide-tunelen bitartez, guztira 3 kilometro inguruko luzerarekin eta 2027an martxan jartzea aurreikusita dagoena. Gaur egungo errepide sareari lotuko zaio Portugalete udalerrian Ballonti merkataritza-gunearen inguruan, eta Leioa udalerrian Artatza auzoko biribilgunean. Era horretan, tunelak BI-628 , A-8 , AP-8 (Bilboaldeko Metropoliaren Hegoaldeko Saihesbidea) eta BI-637 autobidearekin lotuko dira.\nProiektu honen bitartez trafiko arazoak saihestu nahi dira, Kantauriko Autobian Max Centerreko zuzenetik 17.500, Arrontegi zubitik 41.000 eta Avanzada errepidetik 38.000 ibilgailu aterata. Azterketen arabera, eraiki ondoren tunelek egunean 53.000 ibilgailu jasoko dituzte.\nGaur egun proiektuaren bideragarritasun-txostena idazten ari da, ondoren eraikuntza proiektua idatzi ahal izateko.\n2018ko urriaren 10ean zundaketak hasi ziren Bilboko itsasadarrean, abendura arte jarraituko dutenak.\n↑ (Gaztelaniaz) «El subfluvial tendrá dos galerías e incluirá un transporte público. Deia, Noticias de Bizkaia» Deia Noiz kontsultatua: 2018-10-11.\n↑ a b (Gaztelaniaz) «Rementeria: “El túnel bajo la ría ya está en marcha” - Área de prensa - Bizkaia.eus» web.bizkaia.eus Noiz kontsultatua: 2018-10-11.\nOrriaren azken aldaketa: 3 urtarrila 2021, 15:49.


Kultur ekintzaz beterik dator abendua - Bergara - Goiena.eus\nKultur ekintzaz beterik dator abendua\nIure Eizagirre 2013-12-02 17:17\nHilero moduan, kultura programa aberatsa antolatu dute abendurako ere. Gainera, urteko azken hilabetea izanik, Gabonetako ekintzak ere izango dira. Atzoko Herrixa Dantzan emanaldiaren ostean, zine-klubak hartuko du testigua eta eguaztenean 81 amama emango dute Zabalotegi aretoan.\nilabetean zehar Cuando te encuentre eta Botilen hilerria ikusteko aukera ere egongo da hiru eurotan.\nEgubakoitzean Balitzen hioa helduendako bertso-antzerkia egongo da Zabalotegin eta domekan, berriz, 8 urtetik gorako umeendako Amama, Anaren bidaia antzezlana. Oihulari Klownen Sex o no sex eta haurrendako Hansel eta Gretel txokolatezko etxean ere eskainiko dute abenduan. Eta ezin aipatu gabe utzi abenduaren 28ko Debagoieneko Tobera. Udal pilotalekuan izango da 19:00etatik aurrera.\nEtxe barruko zereginez gain, Gabonak kultura eskaintza zabalarekin helduko dira Bergarara. Abenduaren 20an, esaterako, Musika Eskolak Gabonetako kontzertua emango du Udal pilotalekuan eta egun bat beranduago Udal Musika Bandaren emanaldia izango da leku berean.\nOlentzero herriko kaleetan ibiliko da abenduaren 24ean, kalejira egingo du-eta udal biltegitik abiatuta. Gabon kantak ere abestuko dituzte San Martin plazan. Kirol eskaintza eta haurrendako tailerrak ere izango dira.\nGabonetako jolas parkea 12 urte arte\nUrtarrilaren 2tik 4ra Gabonetako jolas parkea egongo da eta aurten, 8 eta 12 urte artekoendako eskaintza ere izango du. Jolas parkea txikiagoendako izan da orain arte eta Gazte Txokoak helduagoendako ekintzak prestatu izan ditu, ondorioz ez zegoen ezer adin tarte horretarako; aurten zezen mekanikoaz, wii-az eta abarrez gozatuko dute Aranzadiko gimnasioan.


Makroetxalderik ez: ez Caparroson, ez Noviercasen, ezta inon ere. – REAS Navarra-Nafarroa\nAbeltzaintza industrialak kalte larriak eragiten dizkio ingurumenari. Hasteko eta bat, ura eta lurra kutsatzeaz gain, zenbait eremutan kalitate oneko uraren eskuragarritasuna mugatzen du eta biodibertsitateari nabarmen eragiten dio. Hori guztia, jakina, animaliek instalazio horietan pairatzen dituzten tratu txarrak ahaztu gabe, eta haietan ari diren langile askori eragiten dieten lan-baldintza txarrak eta eskubideak ahantzi gabe. Nafarroan ere arazo hori dugu, Caparrosoko makroetxaldea gatazka-gunea baita benetan, gorabehera aunitz baitaude.\nJoan den otsailaren 25ean, Greenpeacek SOS bat jaso zuen, Nafarroako Martzilla, Alesbes eta Caparroso herrietako talde ekologistek igorria, ingurunea kaltetzen ari diren minden isurketekin lotuta. Abisu horren ondoren, GKEko hainbat kidek egun batzuk eman genituen bazter haietan, Caparrosoko makroetxaldeak (Valle de Odieta, S.C.L. enpresaren jabetzakoa) eragindako ingurumeneko inpaktua dokumentatzen. Horrela, ederki egiaztatu genuen minden isurketa masibo berriek ingurumenean eragindako kalte larria. Ur-laginak hartu genituen, nitrato-mailak in situ neurtzeko, eta emaitzek erakutsi zuten zenbait tokitako kutsadura kezkagarria dela. Neurketek 50mg/l gainditzen zuten zenbait lekutan, OMEk edateko urarentzat ezarritako muga, alegia. Aipatu behar da 25 mg/l-tik gora, nitratoen kontzentrazioa kaltegarria izan daitekeela uretako organismoentzat.\nBerretsi dugu abeltzaintza-eredu horrek, berez, onura oso gutxi dakarzkiola inguruari, eta, aitzitik, larriki eragiten diela inguruneari eta natur baliabideei, baina, horrez gain, enpresa baten esku dagoela. Enpresa horrek jardunbide desegokiak erakusten ditu, hamar zehapen-prozedura baino gehiago ireki zaizkio ingurumen arloko arau-hausteengatik, eta hala ere, oraindik ere isuriak egiten ditu, hau da, ingurumenaren aurkako atentatuak dira. Zoritxarrez, enpresak errekurtsoa jarri die zehapen-prozedurei gehienei, eta horietako asko oraindik ezin izan dira ebatzi. Enpresak, beraz, inpunitatez jokatzen segitzen du.\nUstiapen-eredu horrek sortutako arazoak direla eta, abeltzaintza-ustiapen hori berehala geldiaraztea izanen litzateke irtenbidea. Eta hori gertatzen ez den bitartean, Nafarroako Gobernuak eta Ebroko Konfederazio Hidrografikoak behar diren analisiak egin beharko lituzkete makroetxaldearen inguruko uraren kalitatea kontrolatzeko. Izan ere, Martzillako kontrol-estazio ofizialak ez du nitratorik neurtzen. Funeskoak, bai, baina oso urrun dago kutsadura-gunetik. Horren ondorioz, ezin da garaiz detektatu nitratoek ibilguetan eta akuiferoetan eragindako kutsadura, horiek inguru horretako ur-iturri nagusia izaki.\nEgia esan, ekozidio bat gertatzen ari da. Izugarria da Valle de Odieta enpresak ingurumenaren gainean darakutsan mespretxua. Ulertezina da nola egon daitekeen enpresa funtzionamenduan, ingurumenaren arloan egindako hainbeste urraketaren ondorioz. Ingurumen arloan egindako delituek aski eta sobra izan beharko bailukete enpresari ate guztiak ixteko.\nGreenpeaceko kideok ikusi dugunez, makroetxaldetik hurbil diren nekazaritza-alorrak erabiltzen ari da enpresa ustiategiak eragindako hondakinak botatzeko; beraz, zabortegi gisa. Horren ondorioz, minden isuri handiak daude eta benetako ur-jauziak sortzen dira inguruko sakan eta erreketan. Kasuren batean, gainera, isuriak Aragoi ibairaino bertaraino iristen da zuzenean, Kontserbazio Bereziko Eremuei (KBE) ere erasanda. Zehazki, Aragoi ibaiaren beheko tarteak izeneko KBEn gertatzen da hori eta galzorian dauden espezieen habitata da, bertan bizi baitira bisoi europarra eta apoarmatu istilzalea, eta diru publiko asko eta asko inbertitu da eremu hura babesteko.\nAnimalien gorotzak oso aberatsak dira nitratoetan. Bada, kopuru izugarrietan ekoizten direnean, abeltzaintza industrialean gertatzen den bezala, eta lursailetan kontrolik gabeko isuriak egiten direnean, nitratoa pozoi hutsa izan daiteke lurzoruentzat, urarentzat, izaki bizidun askori ere eraginda, pertsonei barne. Arazoa oso larria Espainian, hainbesteraino, non, Europako Batzordeak arau-hauste prozedura bat ireki baitu eta irizpen arrazoitua igorri baitio Espainiako Gobernuari. Irizpen horretan ikus daiteke, beste alderdi askoren artean, uren kutsadura mailak “goranzko joera” duela Nafarroan.\nAkats bat bost aldiz handiagoa\nValle de Odieta enpresak proiektu bat aurkeztu du beste etxalde erraldoi bat Noviercasen sortzeko (Gaztela eta Leon). Onartzen bada, Caparrosokoa baino ia bost aldiz handiagoa izanen litzateke. Kontuan hartu behar dugu hortxe ari dela Valle de Odieta enpresa harro esaten Noviercasko proiektua interes orokorrekoa dela. Bitartean, Caparroson egiten dituen jarduera txarren ondorioz, funtsezko ondasun bat kutsatzen ari da, guztion ondasuna, ura, alegia. Gero eta gehiago, eta gero eta azkarrago ekoiztu nahi dute, eta kosturik txikienean. Ez dute besterik buruan. Ez zaie axola jarduera horrek zer-nolako ondorioak ekar ditzakeen ingurumenarentzat edota osasun publikoarentzat.\nEspainiako Estatuak bezala, Nafarroak aurre egin behar die abeltzaintza industriala sortzen ari den ingurumen, osasun publiko eta gizarte arloko arazoei. Lehenengo urratsa da proiektu berriak ez baimentzea eta daudenak ez zabaltzea, Noviercaskoa eta Caparrosokoa, adibidez. Aldi berean, azienda molde intentsiboan murrizteko prozesua hasi behar da, xede hauekin:\n• Klima-larrialdiari aurre egiteko\n• Ura zaintzeko, nitratoen Zuzentaraua eta Uren Zuzentaraua betetze aldera\n• Amoniako-isurien atalase baimendua betetzeko\n• Antibiotikoekiko erresistentzia-arriskua murrizteko\n• Animalien ongizatea bermatzeko\n• Abeltzaintza ekologikoa eta estentsiboa sendotzeko\n• Dieta osasungarriagoak eta jasangarriagoak sustatzeko, animalia-jatorriko elikagai gutxiagorekin eta landare-jatorriko elikagai gehiagorekin\nHorregatik guztiagatik, Greenpeacek abeltzaintza industriala bukatzea eskatzen du, ingurumenarentzat eta landa-mundu biziarentzat mehatxu hutsa delako, eta sinadura eskaera bat egin dugu herritarrak Noviercasko makroetxaldearen aurka mintza daitezen: “Makroetxalderik EZ”, garaiz baikaude hori geldiarazteko.


Albina urtegiko bira | Kirola | Berria\nAlbina urtegiko bira\nBaso trinkoaz eta bagarik gabeko itsaso bareaz gozatze aldera, Albinako urtegia inguratzera abiatuko gara.\nBaso trinko batek babesten du Albinako urtegia. JOSEAN GIL-GARCIA Tamaina handiagoan ikusi\nJosean Gil-Garcia -\nAlbinako urtegia Legutioko hiribilduaren iparraldean dago, baso trinko batez inguratuta. Urtegiko presa aspaldi eraiki zuten, eta zilarrezko ezteiak ospatu berri ditu. Gasteizko biztanleriaren egarria asetzeko asmoz, beraz, harriz harri altxarazi zuten hesi bat, eta, horretarako, tupustean geldiarazi behar izan zuten Albinako Laua korritu ohi zuen erreka emaritsua. Gaur egun, paradoxikoa bada ere, basoaz eta kostalde bitxiaz gozatzeko aukera ona eskaintzen duen paraje hezea da Albinakoa. Gainera, ertza inguratzen duen zidorra ez da batere zorrotza. Maldatxoak ez dira, beraz, hauspoa ederki berotzen duten horietakoak. Naturaren zale ugariren biltoki bilakatu da azkenaldion: bidazti franko ikusiko ditugu harat-honat bagarik gabeko itsasoan barrena. Izan ere, ur emariari begira egoteak barneko zoriontasunaren putzua samur-samur astintzen omen du.\nIbilbidearen abiapuntua Legutioko aparkalekua da, hilerri zaharraren ondoan egokiturik dagoen zabalgunea. San Rokeren parkean abian jarriko gara, beraz, eta Aramaio aldera egingo ditugu lehen urratsak. Desbideratzean, eskuinera hartu eta men egingo diogu Albinako presara jotzen duen basabideari. Albinako urtegiak isurtzen duen Bostibaieta ibaia gurutzatu baino lehenago, ezkerretik doan bide nagusira joko dugu, eta, ibarrari begirik kendu gabe, goratasuna hartuz joango gara. GR 282 eta GR 38 bide seinaleak aldamenean eramango ditugu. Hilerri berriaren aurreko zelaigunera iritsiko gara ziztuan. Eskuinetik doan basabidea hartuko dugu gero, tinko-tinko, eta Pagotxikiko gaina zapalduko dugu.\nErrepidera jaitsi gabe, basoaren altzoan doan bidexkari begi kliska bat egin ostean, haren konpainian jarraituko dugu, leun eta samur. Urrustizar muinoa inguratzen hasiko gara luze gabe. Pagaditik irten berritan, Lawson altzifre ilunek harrera bitxia egingo digute. Orduan, porlan blokez osatutako etxola baten paretik igaroko gara. Ondoren, Urrustiza muinoa alde batera utzi, eta jaisten hasiko gara. Bide nagusiak iparraldera egingo du orduan, betiere Legutio eta Aramaio lotzen dituen errepidearekin bat egin dezagun.\nAsfaltoa zapaldu gabe, baina, eskuinetik jarraituko dugu Aramaiora zihoan errepide zaharra zapalduta. Albinako urtegiko ertzarekin bat egingo dugu uste baino arinago. Bideak sigi-saga eramango gaitu urtegiko bazter hezetik aldendu gabe, eta, hasieran, altzifreen babesean. Haritz (Quercus robur) galant baten aurrean izango gara berehala. Ur maila gertu dugula, GR zidorrak aukera paregabea eskainiko digu paisaiaz gozatzeko. Pintura arrastoek errepidea gurutzatzeko gonbita egiten dutenean, ordea, bide seinaleei muzin egin, eta ertzak korritzeari eutsiko diogu. Landaretzak bidexka zorrotz estutzean, goraxeago doan terrazatik jarraituko dugu, hots, errepidearen ondoan doan tapizetik.\nOtamendiko zubiaren inguruan, errepidera igoko gara derrigor, urtegiaren ertza asfaltoaren azpitik baitoa. Ur emaria gaindituta, basoan sartu eta ertz aldera jaitsiko gara berriz, betiere alderik alde gidatuko gaituen xendari men eginez. Albinako Lauaren aldera begira jarrita, inguruko paisaiak liluratu egingo gaitu; izan ere, tamaina ederreko haritz sendoez gainera, hondartza xumeak ikusiko ditugu bazter horretan. Pistan aurrera eginda, eskuinera egingo dugu bidebanatzean, eta, hala, ertzera bueltatuko gara. Urratsak egin ahala, nabarmenduko dugu urtegia bera belardi gune zabalak ordezkatuko duela. Urtegia elikatzen duen meandroari segika, basabide zabal batekin topo egingo dugu. Eskuinerantz joko dugu; Albinako errekastoa gurutzatu, eta urratsak hegoaldera egingo ditugu segidan. Pinudira iristean, Jarindo mendirako zidorra alde batera utzi, eta eskuineko aldera doan basabidea hartuko dugu. Horiek horrela, urkiak, hurritzak, gorostiak, haritzak eta pagoak aldamenean ditugula, osteratxo galanta emango dugu basoan barrena.\nAurrerago, langa metaliko batek seinaleztatuko du Jarindo igotzeko bide azkarra. Ate hura gurutzatu ordez, eskuinetik segituko dugu, basabidetik irten gabe. Hurrengo bidebanatzean berriz eskuinera hartuta, Pagola erreka gurutzatu, eta urtegiko presaren ondoko eraikinera iritsiko gara. Bostibaietako ibarrean behera eginda, Legutioko hiribilduan emango diogu itxiera zirkuitu honi.


Enpresen eta negozioen eraldaketa digitalerako ikastaroak - GUARDIA-ARABAKO ERRIOXAKO KUADRILLA\nEnpresen eta negozioen eraldaketa digitalerako ikastaroak\nGuardia-Arabako Errioxako Kuadrillako enpresa txiki eta negozioetako transformazio digitalera zuzendutako ikastaro telematikoak itzuli dira\nDatorren asteazkenean, irailak 9, enpresa txikien eta negozioen transformazio digitalerako ikastaroen programa itzuliko da. Guardia-Arabako Errioxako Kuadrillak, Vital Fundazioarekin lankidetzan, uztailaren amaieran abian jarri zuen ekimena, eta irailean ekingo dio berriz ere, programa osatzen duten bost ikastaro telematikoekin (webinars).\nIrailaren 9tik 30era bitartean lau prestakuntza-hitzordu egingo dira online formatuan. Lehenengoa joan den uztailean egin zen, Naiara Lertxundi adituak emandako "Facebooken nola saldu" gaiarekin.\nIrailaren 9an, asteazkena, 9:00etatik 11: 00etara, "Interneten ikusgarriago bihurtzeko 8 urrats" gaia jorratuko da, Mónica Carratalárekin; irailaren 16an, "Stories eta irudiak/ Instagram-en erakargarri"; irailaren 23an, " Nazioarteko merkatura iristeko SEO-a"; eta irailaren 30ean, "Baduzu online denda eta ez duzu saltzen?", Ainhoa Dendarietarekin.\nPrestakuntza osatzeko, proiektu digitalean modu pertsonalizatuan gehiago sakondu dezaketen eta emaitza oso onak ematen dituzten hamar aholkularitza txiki ere eskaintzen dira.\nAsistentzia doakoa da eta izena emateko Guardia-Arabako Errioxako Koadrilako 945 600 252 telefonora deitu edo claguardia.alicia@ayto.araba.eus helbidera mezu bat bidali daiteke.\nJoseba Fernándezek Guardia-Arabako Errioxako Kuadrillako Presidenteak zehazten duenez, "Eskualdeak negozio txiki asko ditu, eta, gaur egun bizi dugun egoera dela eta, covid19ko pandemiaren ondorioak jasaten ari dira: neurri handi batean, unean-unean bertan behera utzi direlako, hala nola tabernak, dendak, landa-ostatuak; edo zeharka egoera hori bizi izan duten beste batzuk, Horeca banaketa-kanala hornitzen duten upeltegiak kasu".\n"Aditu askok diote krisi honetatik hobekien aterako diren enpresak digitalizatutakoak izango direla. Horregatik, gure negozio askok eraldaketa digitaleko prozesu bati ekin diote. Eraldaketa digitalaren erronka nagusia pertsonen pentsamoldea eta erakunde baten kultura eraldatzea da", gaineratu du Joseba Fernandezek. Enpresaren digitalizazio-prozesua bizkortzeko, gaitasun eta trebetasun digitalak sustatu behar dira, Arabako Errioxako Kuadrillak antolatutako eskola telematikoetan irakatsiko dira trebetasun horiek.\nHorretarako, bi jarduera mota proposatu dira: bost prestakuntza-ekintza webinar formatuan, batez ere eskualdeko enpresa eta autonomoentzat, eta hamar aholkularitza zerbitzu txiki, proiektu digitalean gehiago sakontzeko balio izango dutenak eta oso emaitza onak ematen ari diren aholkularitzak.\nMikrokontsultak on line\nMikrokontsultak enpresa txiki eta ertainei, saltokiei, ekintzaileei edo estrategia digitala oso aurreratua ez duten enpresei zuzenduta daude. 10 mikro-tutoretzek 3 ordu inguruko iraupena dute. Horietan, tutore bat interesa duten enpresekin harremanetan jarriko da, haien egoera aztertzeko eta negozioaren digitalizazioa hobetzeko on line aholkularitzen bidez, Interneten duten estrategiari laguntzeko, irtenbide pertsonalizatuak eskainiz. Jarduera hori irailean egingo da.


Irekia Eusko Jaurlaritza - Gobierno Vasco :: 435 pertsonak gaua kalean ematen dute, 26 udalerritan eginiko kontaketaren arabera\n435 pertsonak gaua kalean ematen dute, 26…\nUna persona duerme en el interior de una sucursal bancaria Iturria: Irekia\nEusko Jaurlaritza, aldundiak, EUDEL eta zenbait udalerri lanean ari dira 2018-2021rako Etxerik gabeko Pertsonentzako Euskal Estrategiaren garapenean\nUrriaren 18tik 19ra bitarteko gauan eginiko kontaketan parte hartu zuten 26 udalerriak euskal herritar guztien % 66 dute\nAzterlanean 919 boluntariok parte hartu dute\nVG 23 10 2018\nUrriaren 18tik 19ra bitarteko gaua kalean eman zuten pertsonen kontaketa egin da, Euskal Autonomia Erkidegoko 26 udalerritan aldi berean eginiko kontaketan, eta, horren arabera, 435 pertsona egoera horretan egon daitezke, Euskadin. Azterlanaren emaitzen aurrerapenaren arabera, 390 gizonezkoak dira, 26 emakumeak eta 19 kasutan ezin izan zen pertsonaren sexua identifikatu.\n“Nahiz eta bizitokirik ez duten pertsonen kopurua zehaztea zaila den, kontaketa horien bidez errealitate oso aldakorrera hurbil gaitezke”, esan du Lide Amilibia Eusko Jaurlaritzako Enpleguko eta Gizarte Politiketako Saileko Gizarte Politiketako Sailburuordeak. Bere hitzen arabera, bizitokirik gabeko pertsonek ez dute talde homogeneoa eratzen eta ez dituzte ezaugarri iraunkorrak denboran zehar; beraz, “ez dago bizitokirik gabeko pertsonarik, une jakin batean, egoera horretan zenbait kausengatik dauden pertsonak baino”.\nGaur egun, Eusko Jaurlaritza, hiru foru-aldundiak, EUDEL eta Euskal Autonomia Erkidegoko zenbait udalerri 2018-2021rako Etxerik gabeko Pertsonentzako Euskal Estrategiaren garapenean daude murgilduta, pertsona horiei laguntza emateko politika integralak ezartzeko.\n“Baztertutako pertsonaren gizarte-inklusioa lehentasuna da gure agendetan, eta oso kezkatuta gaude kontaketaren ondorioek erakusten dituzten emaitzekin”, esan du Amilibiak. Gainera zera nabarmendu du: “gure erkidegoan etxerik gabeko pertsonei arreta emateko sarearen baliabideen zuzkidura altua da”.\nGau hura kalean eman zuten etxerik gabeko pertsonen % 78,4k euskal hiribururen batean eman zuen, 341 pertsonak, guztira. Zehazki, Bilbon 211 pertsona zenbatu ziren, Donostia-San Sebastiánen 106 eta Vitoria-Gasteizen 24. Barakaldon, biztanle gehien duen laugarren euskal udalerrian, beste 30 pertsona zenbatu ziren, eta, gainerakoak, 64 pertsona, gainerako 22 udalerrietan zenbatu ziren.\nDatu horiek EAEn egoitza-bazterketa larrian dauden pertsonen egoerari buruzko IV. azterlanaren zati gisa baliatuko dira; azterlana beste datu batzuekin osatuko da, eta EAEn egoitza-bazterketa larrian dauden pertsonen egoerari buruzko isla zabalagoa eskainiko du. Azterlana 2019aren amaieran argitaratuko da.\nEAEn egoitza-bazterketa larrian dauden pertsonen egoerari buruzko IV. azterlan hori posible izan da 919 boluntariok parte hartu eta udalek, foru-aldundiek, Eusko Jaurlaritzak eta azterlanean jasotako baliabideen gizarte-ekintzako hirugarren sektoreko erakunde kudeatzaileek koordinatuta lan egin dutelako.\nKontaketa aldi berean egiteko, gau berean hiru lurraldeetan gizarte-bazterketa bizi duten pertsonei arreta emateko dauden zentro eta zerbitzuetan egin ziren kontaketak.\nKontaketa egiteko urriaren 18tik 19ra bitarteko gauan prozedura berari jarraitu zioten 26 udalerrietan. Talde sustatzaileek boluntario guztiak batu eta kontaketa egiteko betekizunari buruzko oinarrizko jarraibideak gogorarazi zizkieten, zalantzak argitu eta informazioa batzeko materialak banatu zizkieten, besteak beste, kalean zeuden pertsonei zuzendutako galde-sortaren kopiak.\nEuskadin horrelako kontaketak 2010etik egiten dira. 2012an, kaleko gaueko kontaketa hiru euskal hiriburuetan egin zen, 2014an 10 udalerrik parte hartu zuten, guztira, eta, 2016an, 24 udalerrik. 2018an honako 26 udalerri hauetan egin da azterlana: Amurrio, Arrasate/Mondragon, Barakaldo, Bergara, Bilbo, Donostia-San Sebastián, Eibar, Erandio, Errenteria, Galdakao, Getxo, Gueñes, Hernani, Irun, Llodio, Legazpi, Leioa, Oiartzun, Pasaia, Portugalete, Santurtzi, Sestao, Tolosa, Urduña, Vitoria-Gasteiz eta Zalla.\nAzken kontaketa EAEn egoitza-bazterketa larriko egoerak ikertu, horien segimendua egin eta analizatzeko erakunde-lankidetzako protokoloan sartzen da; protokoloa 2016an sinatu zuten Eusko Jaurlaritzak, hiru foru-aldundiek, hiru hiriburuetako udalek (Bilbo, Donostia/San Sebastián eta Vitoria-Gasteiz), bai eta EUDEL Euskal Udalerrien Elkarteak ere. Helburu nagusia da gizarte-bazterketa larriaren fenomenoa ikertu, hausnartu eta aztertzeko jardueren inguruan lankidetza-esparru egonkorra ezartzea.\nProtokoloak ezartzen du bi urterik behin, urte bikoitietan, interesa duten udalerrietan egoitza-bazterketa larriko egoeran dauden pertsonen kontaketak egitea. Urte bakoitietan, kontaketaren emaitzen txostena prestatzen da, gero Eusko Jaurlaritzako Enpleguko eta Gizarte Politiketako Sailak antolatutako egoitza-bazterketari buruzko jardunaldi monografikoen esparruan aurkezteko; Enpleguko eta Gizarte Politiketako Sailak, aldi berean, txostena prestatzea finantzatzen du.\nAmilibia_sin_techo.MP3 behera kargatu (600 KB)\nAmilibia_teilatubarik.MP3 behera kargatu (700 KB)


Intentsitate aldakorreko balazta-argiak | Consumer\nIntentsitate aldakorreko balazta-argiak\nGoi-gamako modelo batzuetan eskuragarri dagoen gailu berri bat, segurtasuna hobetzen duena.\nIntentsitate aldakorreko balazta-argiek –BFD ingelesez (Brake Force Display)– segurtasun dinamiko handia eskaintzen dute; izan ere, atzean dabilen ibilgailuaren gidariak jakin ahal izango du zer presio egiten dion aurreko automobilaren izenekoak balazta-pedalari, eta, horri esker, uneko egoeraren arabera erreakzionatu ahal izango du.\nBerrikuntza teknologiko horren ondorioz, honako hauek lor daitezke:\n– Talkak murriztea, bide-segurtasunaren irismenagatik eta hobekuntzagatik.\n– Balaztatzean, portaera hobea; atzean dabiltzan ibilgailuek eragozpen gutxiago izango dute, balaztatze- eta azelerazio-lanak saihestuko baitira.\n–Gidatze leun eta zuhurragoa, batez ere trafiko trinkoan, horrela errepideko erabiltzaile guztien segurtasun aktiboa eta erosotasuna hobetzen dituena.\nEreduaren arabera, sistemak argi gehigarriak edo atzeko argiak aktibatzen ditu. Intentsitate handiagoa izango dute balaztaren pedalean egindako presioaren arabera. Atzean dabilen gidariak intuizioz ezagutzen du bere aurrekoak balaztaren pedala modu "normalean" edo "sakonean" sakatzen duen. Berehala erreakzionatuko dute, halaber, leun-leun edo indar handiagoz balaztatzean, balaztatze-distantzia murriztuz lehorrean balaztatzean.\nSentsoreek ibilgailuaren abiadura eta balaztatze-prozesuan dagokion dezelerazioa ebaluatzen dituzte; beraz, ezinezkoa da gidariak sistema desegoki erabiltzea. Beraz, balazta-pedaleko toquecitoek, atzean dabiltzan gidariak “ohartarazteko”, ez dituzte balazta-argi gehigarriak aktibatuko.\nOraingoz, sortu duen enpresaren gama altuko ibilgailuetan (BMW) sartzen dira seriean, nahiz eta pixkanaka markako modelo guztietan sartzen joango den. Bavariako fabrikak ez du zehaztu sistemaren erabilera beste fabrikatzaile batzuei utziko dien.\nfoco-eu intensidad variable-eu luces de freno-eu


Hesian - Ezin Ahaztu lyrics | LyricsMode.com\nEzin Ahaztu lyrics\nHesian – Ezin Ahaztu lyrics\nEzin ahaztu by Hesiangogoratzen al duzu, biak bat ginenean\nMunduari begira, bizitzari barreka.\nGauzak aldatu ziren, galdetzen badizute...\nEzagutzen zenuena betirako galdu zen.\nEzin ditut ahaztu, ta ahaztu nahi ditut\nBidai motzen arteko sei orduko borrokak.\nInork ez zidan eman behar nuen eskua.\nInork ez zuen ulertzen nik esaten nuena.\nEsan zergatik, engainatu nauen bizitzak.\nEta zergatik, etorri zinen nere bila.\nOroimenean daukat, minaren zaporea.\nOraindik ere bertan, sentitzen dudanean.\nEskuak odoletan, malkoak begietan.\nZigorraren atea ireki zenuenean.\nIndarra falta zait amets egiteko\nEgiari lepotik hartzeko.\nGainontzeko dena nahiago dut gorde.\nNire bihotza hautsi baino lehen.\nOrain galdurik nago, guda baten erdian.\nEzin dut irabazi, ni naizen bitartean.\nBeste bide bat ere, aukeratu dezaket.\nKoldar bat izatea, besoak askatu gabe.\nLyrics taken from http://www.lyricsmode.com/lyrics/h/hesian/ezin_ahaztu.html\n→Ezin Ahaztu lyrics


Faustegoienako babeseko 118 etxeetatik, 17 izango dira gazte durangarren alokairurako - Anboto.org\nFaustegoienako babeseko 118 etxeetatik, 17 izango dira gazte durangarren alokairurako\nMarkel Onaindia 2017-05-18 10:34 Gizartea Durango\nSan Faustoko herritarrek bizilagun berriak edukiko dituzte laster. Izan ere, Faustegoienako babeseko 48 etxeren giltzak jabeei emateko prest ditu udalak, eta datozen asteetan egingo dute entrega. 48 horietatik 7 gazte alokairurako izango dira; horiek beranduago emango dituzte, arautegia landu eta adostu behar dutelako oraindik.\nProiektua amaitzean, guztira 17 izango dira gazte alokairua sustatzeko erabiliko diren etxebizitzak. Berez, promozio osoa 118 etxetakoa da, hiru fasetan garatzeko. Bigarrenekoak ere kasik guztiak salduta daude, eta hirugarrena martxan ipiniko dute. Interesa dutenek Durango Eraikitzen zerbitzura jo behar dute.\nAtzo prentsarentzako bisita egin zuten etxeetan udal arduradunek. Promozio publikoak "oztopoak eta arazoak" izan ditu Aitziber Irigoras alkateak aitortu bezala, hainbat herritarrek etxeei uko egin zietelako. Argia ikusita, "pozik" agertu da alkatea, eta "gazteen autonomia" sustatzeko balioko duela dio Pilar Rios alkateordeak.\nZabalduko Ditugu taldearen iritzia, mozioa onartu ostean


Hamargarren Ehunmilak abiatu da helmugarantz - Goierriko Hitza : Goierriko Hitza\nAgurra gaur 18:00etan egin ondoren, bihar arratsaldean iritsiko dira Ehunmilietako lehenak Beasainera; azkenak, igande arratsaldean./Aimar Maiz\nVangelis taldearen ‘Conquest of Paradise’ (Paradisuaren konkista) abestia bozgorailuetatik sarkor ari zen bitartean, 474 korrikalarik maila eta une berean hasi dute 10. Ehunmilak lasterketa (166 km). Bi egun dituzte, leku berean bukatzeko. Abaila batean abiatu dira batzuk plazatik beherako aldapatxoan; korrika bizian gehienak, eta norberaren ahalmenaz jakitun, oinezko pausaje lasaian azkenekoak.\nIzena emanda zeuden 515 korrikalarietatik (26 emakumezkoak) 41ek ez dute dortsala jaso. Urduritasuna eta kirioak menderatzeko ahaleginak izan dira lasterketa hasi baino ordu erdi bat lehenagotik atleten artean nabaritu direnak. Norbere baitara biltzekoak askorentzat, kontzentrazioa aurkitzekoak, edo lagun artean solas alaian aritzekoak. Selfieak handik, argazkiak hemendik. Ur botila eskuan. Kataluniar talde bat, irribarretsu, animotsu zegoen: “Iaz ere parte hartu genuen Ehunmiletan, eta, hala eta guztiz ere, hemen gaude aurten ere. Masokista puntu bat badaukagu, bai”, zioten, umorez.\nEta itzala bilatzekoak. 29 gradu zegoen 18:00etan plazan, eta eguzki bizitan gehiago. Udaletxeko arkupea eta kiosko nahiz etxeen gerizpea izan dute hasi aurretik lagun. Probako mediku buru Haritz Esnalek (Donostia Ospitaleko Larrialdietako medikua da) beroarekin argi ibiltzeko esan die partaideei, irten aurretik: “Buruz jokatu, lasai hasi, eta hidratazioa oso ondo zaindu. Lehenengo bi orduetan beroa pasatuko duzue”, ohartarazi die. Animoak ere jaulki dizkie: “Hemen egoteagatik eta paparrean dortsala edukitzeagatik bakarrik, jada pribilegiatuak zarete. Osasun arazorik ez duzuela eta ondo eta asko entrenatu duzuela esan nahi du horrek”.\nBerrikuntza bat txiparena da: dortsalean itsatsita izango dute. Bai Ehunmiletan, bai Goierriko Bi Handietan, bai Marimurumendin, eskaini dituzten dortsal guztiak banatuta daude. Ia 1.600 boluntario arduratuko dira hiru egunotan 1.295 korrikalariak artatzeaz eta gidatzeaz.\nAteri lehenengo 24 orduetan\nMikel Valdivielso zuzendariak ere lau hitz esan dizkie, labur. Batik bat, eguraldiari dagozkionak. Lehenengo 24 orduetan ateri izango dute, eta gero zaparradak egiteko arriskua izango da. Mikel Apaolaza, Idoia Baztarrika eta Iñaki Mozo esatarien ahotsean jarraitu ahalko da lasterketa Beasaingo plazan. Baita Ehunmilen webgunean eta Goierriko Hitzarenean ere.\nTxalaparta ttakunen ondoren, Iñaki Apalategi eta Maddi Aiestaran bertsolari beasaindarren bertso banarekin, eta Aurtzakako dantzarien eta Goizeresiko txistularien Agurrarekin abiatu dira korrikalariak, Usurbera bidean. Ehun miliek jarriko dute bakoitza bere lekuan.


Irekia Eusko Jaurlaritza - Gobierno Vasco :: MoodleMoot Euskadi 2011 jardunaldia\nMoodle bidez hizkuntzen irakaskuntzan duten esperientzia partekatu dute plataforma horren 150 erabiltzailek baino gehiagok\nMoodleMoot Euskadi 2011 jardunaldia egin da gaur Gasteizko Goiuri Jauregian Moodle erabiliz hezkuntza baliabideak kudeatzen dituzten ikastetxe, erakunde, enpresa, garatzaile eta irakasleei dago zuzenduta. 150 eragile inguruk hartu dute parte jardunaldian eta 17 irakasle aritu dira hizlari eta mintegiko arduradun lanetan. Partaide guztiak bat etorri dira Moodle-ekin edozein tokitatik euskara modu eraginkorrean ikas daitekeela baieztatzean.\nHABEk Moodle irakaskuntzan baliatzen dutenentzako V. Jardunaldia antolatu du euren bezeriarentzako hezkuntza-baliabideak kudeatzen dituztenen edozein eratako entitate edo banakoentzako. Jardunaldian Moodle hezkuntzan erabiltzeko moduak izan dituzte aztergai, eta aurtengoan, berrikuntza gisa, aipatzekoa da hizkuntz irakaskuntzari eskaini zaion arreta.\nMoodle software librean egindako plataforma bat da eta ikaskuntza prozesuak kudeatzen laguntzen du. Gainera, pedagogia irizpideak aintzat hartuta dago egina, hezitzaileak ikaskuntza komunitate eraginkorrak online sortzeko gai izan daitezen. Moodle-en inguruan komunitate zabala eratu da nazioartean. Plataforma bera 75 hizkuntzatan erabil daiteke, tartean euskaraz, eta 160 herrialdetan erabiltzen da. Kodigo irekian egindako softwarean oinarritzen da, komunitatean eta dohain jasotzen dena. Elkarlanaren ideia "konstruktibismo soziala" da bere ideia nagusia eta Moodle bera ere ideia horren gainean eraikitzen da. HABEk ere ideia horren indarra bere egiten du.\nMoodleMoot berriz, Moodle-en erabiltzaile, garatzaile edota administratzaileei zuzenduriko kongresu edota jardunaldiari izena emateko erabiltzen den kontzeptua da eta horixe da gaur Gasteizen burutu dena.\nBlanca Urgell Eusko Jaurlaritzako Kultura sailburuak, HABEko zuzendari Iñaki Uribe eta HABEko Formakuntza Saileko arduradun Juanba Bergara alboan zituela, ireki du gaurko jardunaldia eta ezeren aurretik administrazio publikoan Moodlei ematen zaion erabilera azaldu du. Urgellen esanetan, helduen euskalduntzean ez ezik, eskola eta unibertsitate publikoan ere oso erabilia da Moodle. Euskaltegietako, euskal etxeetako eta Exepareko irakurle programetako irakasle nahiz ikasleek ere erabiltzen dute: "HABEn bertan euskaltegietako ikastaroen oinarri izateaz gain, irakasleen formazioan ere ezinbesteko tresna da. Gainera, HABEko profesionalak elkarren artean lan egiteko lanabes gisa darabilte eta euskara mailen egiaztatze prozesuetan ere oinarrizko bitartekari bihurtu da. IKASBIL berria ere laster izango da martxan, eta plataforma horretan ere hainbat jarraipen egiteko Moodle erabiliko da. Pentsa, beraz, zenbat sinesten dugun erreminta horretan". Jarraian Moodle plataformaren erabileraren gaineko datuak eman ditu: HABEren Moodle plataformak 20.000 erabiltzaile erregistratu ditu; 500 ikastaro inguru ditu aktibo; joan den ikasturtean 10.000.000 orrialde zerbitzatu ditu; eta 47 herrialdetako erabiltzaileak ditu.\nIrakaskuntza prozesuetan teknologia berriak ezartzea da HABEren lehentasunetako bat, eta baita planifikazioa nahiz eraginkortasuna irizpide bezala harturik, sistemaren baliabide multzoa optimizatu, eta balorea sortzen duten jardueretan zentratzea ere. Horrexegatik Urgellek azpimarratu du, Moodle-en moduko tresnei ahalik eta probetxu handiena ateratzen saiatu behar dutela irakaskuntzan diharduten guztiek, eta are gehiago, hizkuntzen irakaskuntzan ari direnek, horrek ahalbidetzen baitu euskara edozein tokitatik modu errazagoan ikasi ahal izatea: "Garai batean erabat bertakoa baino ez zena eta hurbil egonda bakarrik irits zitekeena, aspalditxoan munduko bizilagun guztiengana iristeko moduan dago. Eta norabide horretan, urrats berriak ari gara ematen Moodle-en moduko tresnak euskararen irakaskuntzan txertatuta. Mundua txikiago egin da, baina, horrekin batera, euskara handiago bihurtu da. Horregatik, gaur hona etorri zareten guztioi eskatuko dizuet nork bere euskararen munduan teknologia hauek baliatzeko".\nGoizean talde bakarrean aritu dira parte-hartzaile guztiak, arratsaldean berriz, parte-hartzaile bakoitzak hautatu ahal izan du zein hitzaldi edo tailerretan parte hartu. Goizeko lehen saioan Esperanza Román Mendoza AEBetako George Mason Unibertsitateko irakasleak "Aprendizaje formal e informal: más allá del aula y de los entornos virtuales de aprendizaje" hitzaldia eskaini du. Gelatik kanpo ikasleek era autonomoan ikasteko balio duten hainbat teknika aurkeztu ditu eta horien gaineko eztabaida bideratu du. Román Mendozaren esanetan, irakasleentzat nahiz eta hamaika erreminta eskura izan, askotan nekeza izaten da ikasleak motibatzea euren kabuz ikas dezaten. "Ez dago zalantzarik informazioa eta komunikazio teknologiek ikasleak modu autonomoan ikas dezaten bitarteko anitz jarri dituztela, baina oraindik bide luzea dago egiteko. Plataforma birtualen bidezko ikaskuntza formaletik, web sozialak eskaintzen dituen zerbitzuen bidezko ikaskuntzara igaro behar dugu".\nGoizeko bigarren eta azken saioan, Beatriz de los Arcos Erresuma Batuko The Open University-ko irakasleak "Del teléfono y el cassette a Moodle y la videoconferencia: desafíos, frustraciones y éxitos en la enseñanza de lenguas a distancia" hitzaldia eman du. IKT-en garapenean puntako unibertsitatea da The Open University eta hizkuntzen irakaskuntza Moodle nola erabili ohi duten azaldu du Beatriz de los Arcosek. Bere ustez, hizkuntza bat urrunetik ikasteak bi arazo nagusi sortzen ditu: batetik, ikaslea beste ikasle nahiz irakaslearengandik aislatuta dago; bestetik, ahozko gaitasunak lantzeko aukerarik ez du ematen. Arazo horiei aurre egiteko 90eko hamarraldi hasieratik lanean dihardu The Open University-k eta landu dituzten konponbide posibleak azaldu ditu hizlariak: "Internet bidezko telefono frogekin hasi ginen lehenik, konferentzia audiografikoetara igaro ginen gero, eta Moodle-en zentratu gara azkenik. Bakoitzak ditu bere alde onak eta txarrak, baina dudarik gabe, hobetuz goaz".\nGoizeko saioak amaituta, arratsaldean ikasleek hainbat aukeren artean hautatu ahal izan dute, bakoitzak bere interesaren arabera. Jardunaldia amaitu ostean, partaideak gustura agertu dira egunak eman duenarekin eta irakaskuntzara bideratutako eremu birtualak etengabe hobetzeko lanean jarraitzeko konpromisoa hartu dute.\n2012.eko irailak 15


Blog - Idiazabal gazta, euskal nortasunaren eta tradizioaren ikur - Super Eko\nIdiazabal gazta, euskal nortasunaren eta tradizioaren ikur\nEuskal Herriko eta Nafarroako Latxa eta Carranzana ardi-esne gordinarekin egina, idiazabal gazta, zalantzarik gabe, gure lurraldeko tradizio gastronomiko garrantzitsuenetako bat da, eta mahai guztietako kalitate-bermea.\nHaren elaborazio tradizionalak milaka urteko zaporea ematen du, bakarra eta usain nahasezinekoa. Euskal gastronomiaren ikono bat, bere kalitatea Europako Ondare Gastronomiko gisa aitortu dena, jatorrizko izen propioa izateaz gain.\nIdiazabal Jatorri Deitura Babestua 1987an sortu zen ardi latxen eta karranzanoen artzainak defendatzeko, benetako Idiazabal gaztak identifikatzeko eta, horrela, kontsumitzaileari haien jatorria eta kalitatea bermatzeko.\nGazta prentsatua da, pasta gogorrekoa, egosi gabea, eta ketua edo ketu gabea izan daiteke. Idiazabal gaztak kalitate-kontrol zorrotza du, tresna modernoekin egina, eta, horren bidez, analisi genetikoetan oinarritutako kontrol-sistema aurreratuak erabiltzen dituen Europako gazten lehen jatorri-deitura bihurtu da.\nMilaka urteko tradizioaren ikurra, bere nutrizio balio altuagatik bereizgarria den gazta bat da, bere kaltzio eduki altuagatik nabarmentzen dena.\nSupereko, tokiko ekoizleen ondoan\nSuperekotik tokiko produktuekin konprometituta gaude, gure lurraren ekoizleei laguntzeko eta, aldi berean, gure bezeroei ahalik eta kalitate handiena eskaintzeko.\nHurbileko produktuaren aldeko apustua egiten dugu, gure negozioaren oinarri nagusietako bat den aldetik, badakigu tokiko produktua kalitatezko produktuaren sinonimoa dela.\nBisitatu gure gazta atala, bertan gaur bertan suupereko.com webgunearen bidez eros ditzakezun Idiazabal produktuak aurkituko dituzu.


Eibarko euskara, gure hizketaren doinu eta berbak (2005) — Eibar.ORG | Eibarko peoria\nHemen zaude: Hasiera / Blogak / Eibartik / Eibarko euskara, gure hizketaren doinu eta berbak (2005)\nEibarko euskara (Sarasua, Agirrebeña eta Zenarruzabeitia; 2005)\nEgileak: Asier Sarasua, Aintzane Agirrebeña eta Leire Zenarruzabeitia.\nArgitaratzailea: Eibarko Udala\nAzala: Maite Rementeria\nBadago, amaittu da; azkenian aurkeztu dogu "Eibarko euskara. Gure hizketaren doinu eta berbak", Eibarko euskeria aztergai daukan liburua. Aurkezpena 2005eko azaruaren 23an izan zan, Eibarko Portalea kultura etxian, eta oso ondo juan zan: jente ugari, harrera ona... eta liburuak be (inprentako gauza batzuk gorabehera), nahiko itxuroso urten dau.\nPortalea Kultur Etxea, Eibar. 2005eko azaroaren 23an.\nLan luzia izan da. Urtiak igaro dittugu elkarrizketak eitten eta informaziñua batzen, eta jasotako guztia aztertzia be ez da erreza izan. Dana dala, Eibarko euskeria aztertzia, beste iñungua baiño errezagua da. Gure aurrekuak sekulako lana egin dabe 40 urtian (Toribio Etxeberriak eta Juanito San Martinek lehenengo; Imanol Laspiurrek eta Serafin Basaurik gero; Antxon Narbaizak, Nerea Aretak eta beste hainbatek azkenaldixan), eta gure lana eitteko orduan, Eibarko euskerian inguruko azterlan eta erreferentzia mordua euki dittugu gure alde. Egixa esateko, zaila izango zan hau lanau argitaratzia aurrekuen lan barik.\nLan luzia, hartara, bai. Baina gozagarrixa. Gustora jardun dogu hirurok, Aintzanek, Leirek eta hirurok. Fakultaterako lan moduan hasi genduan liburu honen lehenengo zirriborrua, Euskal Filologiako ikasketak eitten geniharduala, eta lehenengo lantxo hari tiraka jaixo da bostehundik gora orrialde daukazen liburu pottokotia.\nGure helburua, Eibarko euskerian inguruko ahalik eta informaziño gehixen jasotzia izan da, alderdi gramatikala batetik (fonetikia, morfologixia, aditza, sintaxisa...), statusa eta egungo erabileria bestetik, baitta testu zaharrak (XVIII-XX mende bittarteko testuak) toponimixia eta kokapen geolektala be, eta amaitzeko, gaur egungo eibartarren berbak (audiuak eta transkripziñuak). Hiztegixa ez dogu landu, lehenago be ondo landuta dagolako Eibarren, Toribio Etxeberrian hiztegittik hasi eta azken urtiotan argitaratu dittugun Hiztegi Etnografiko eta Eibarko Hiztegi Digitaleraino. Lexikua lantzeko orduan aldaera eta berba bereizgarrixenak bakarrik ekarri dittugu liburura, ez gendualako nahi 500 orrialdeko mugia gainditzerik.\nAlderdi gramatikala izan da liburuan gehixen landu doguna, orain arte Eibarko euskerian alderdi hori ondo jaso eta landu barik zegualako: fonetikia (gehixenbat nere lana), izenan morfologixia (Leire arduradun), aditza (morfologixia zein taulak) eta sintaxixa (Aintzane izan da masterra). Amaitzeko, Eibarko euskerian kokapen dialektala be aztertu dogu, inguruko herrixetako hizkerekin alderatuta eta Eibarko euskeran azkenengo urtietan egon dan aldaketa diakronikuaz be jardun dogu apur bat, gaztien artian aldatzen edo galtzen dagozen ezaugarri nagusixak zerrendatuta.\nAlde gramatikal eta dialektal horretaz gain, gorago esan dogun moduan, 1995-2005 artian Eibarren egin dittugun ehundaka elkarrizketa etnolinguistikuetako pasarte batzuk be ekarri dittugu liburura. Gehixenak Eibartarren Ahotan proiektukuak, baina baitta Laixetan Garixetan erakusketarako egindakuak be, edo txorixen izenak jasotzeko egin nittuanak, Hiztegi Etnografikorako egindakuak, Ahotsak proiektuan barrukuak, eta abar.\nLiburuan bertan Eibarko nagusixen ahotan jasotako dozenaka adibide sartu dittugu transkribiduta eta, horrekin batera, DVD bat be kaleratu dogu liburuan osagarri. Horrek bizittasun haundixa emoten detsa lanari, eta azken baten, liburuan lagungarri baino, DVD hori da benetan Eibarko euskeria ezagutzeko tresnarik onena.\n"Eibarko euskara. Gure hizketaren doinu eta berbak" (2005). Maite Rementeriak egindako azala.\nLiburu honekin ziklo bat itxi dot. Orain dala 8-10 urte inguru hasi nintzan Eibarko euskeria eta ohitturak aztertzen eta bertako kontuak jasotzen, lehelengo txorixen inguruko ipoinak jasotzen eta hurrengo basarrixetakuak. Ordurako be gauza mordua zeguan eginda Eibarko euskerian inguruan, baina goguan daukat, sasoi haretan be hutsuna batzuk ikusten nittuala: Eibarko toponimia jaso barik, Eibarko berbetia (ahotsa) jaso barik, Toribioren lexikoian agertzen ez ziran berba asko jaso barik eta Eibarko euskerian ezaugarri gramatikalak oso-osorik jaso eta azalduko zittuan libururik bez.\nAzken hamar urtiotan Eibarko euskeria aztertzen jardun dot, eta holaxen kaleratu doguz Eibarko Hiztegi Etnografikoa, Eibarko toponimia mapa eta "Eibarko euskara" liburu hau. Tartian, Eibarko hegaztiak eta Eibarko basarrixak azterlanak eta liburuak be argitaratu genduzen, Laixetan, garixetan, basarrixa Eibarren erakusketia antolatu genduan eta Eibartarren Ahotan proiektua be martxan ipini dogu (eta haren oinordeko dan Euskal Herriko Ahotsak proiektua).\nHamendik aurrera zer? Eibarko kontuak ez dittut sekula lagako, seguru, baina ez orain arte moduan. Patxada gehixagoz hartuko dittut lanok, arnasa pixkat bihar dot, eta, gainera, datozen urtiotako lehentasuna Maddi eta Manex izango dira. Hori bai, txorixen euskal izenak jasotzen be jarraittuko dot, herririk herri. Hori ez dot lagako! ;)\nLeire Narbaizan kronikia\nSerafin Basaurin aurkezpen-berbak\nAmatiñon iritzixa bere blogian\nAurpegi ezagun asko aurkezpen egunian, asko eta asko libururako lekuko izan diranak.\nJunkal Txurruka, Eibarko euskera teknikarixa, liburuak saltzen. Lan hau argitaratu bada, berari eskerrak izan da.\nDebagoieneko ordezkarixak, Aintzanekin: Estepan Plazaola, Jaione Isazelaia eta Juan Martin Elexpuru. Beti erreferente, beti bidaide.\nAurkezpenian, egiliokin batera, Serafin Basauri maixua eta Iñaki Arriola Eibarko alkatia.


2018ko uztailaren 22a, igandea | Ordua Euskal Herrian 22:12:47\nAzken bi hamarkadetan bizi dugun neoliberalismoaren nagusitasunaren itsasoan, esperantza irlatxo bat da liburu hau, besteak beste irakurlea postkapitalismora daramalako. Horixe bera bakarrik, ez da gutxi.\nEzker klasikoak kapitalismoa gainditzeko moldeari begirada kritikoa eskaintzen dio eta ezkerreko ohiko iraultzak ez duela kapitalismoa gaindituko iragartzen du. Liburuan dioenez, neoliberalismoaren gordinenean ageri dira jada kapitalismoaren amaieraren zantzu batzuk: elkarlanean eta doakotasunaren baloreetan oinarritutako proiektu ugari dago, hala nola Wikipedia edo sare sozialak. Halako proiektu txiki asko sarean lotuta, hori izango da postkapitalismoaren oinarria.\nFuntsean, bere ustez, informazioaren teknologia hasi da higatzen kapitalismoa; hala, neurri batean behintzat, makinak pertsonaren lana ordezkatuko du apurka, eta oinarrizko produktuen doakotasuna edo prezio txikia ekarriko du. Feudalismotik kapitalismora bezala, kapitalismotik postkapitalismoranzko trantsizioan gaude jada. Trantsizio hori da estatuek bultzatu behar dutena, lehen lehenik klima aldaketak dakarren hondamendiari aurre eginez, baina trantsizio hori akuilatzeko beste neurri ugari ere proposatzen ditu.\nAllen Lane, 2015.\nKanal honetan artxibatua: Udako kultur gomendioak 2017


Grabaketa data: 1996-12-23\nGai nagusia: Eguberria lehen.\nGaiak: abestia , Eguberriak , erlijioa: otoitza\n00:47:52 Gabon-gauean gauerdiko meza arte, gazteak elkartzen ziren eta bizkotxoa jaten zuten txokolatearekin. Asko gustatzen zitzaien gauerdiko mezara joatea. Gauza txikiak izaten zituzten oparitzat, ez oraingo handikeriak. Oso oroitzapen onak ditu. Biharamunean zapatetako opariez gain, bazkaria er egiten zuten. Gauerdiko mezak izugarrizko edertasuna zuen. (46:15") Agurra.\n00:41:20 Auzokoekin bildurik gaztain erreak jaten zituzten eta musean jolasten ziren, gauerdiko mezara joan arte. Bere Jesus Haurrak izaten zituzten: laranja eta bonboiak. Gaztain erreak eta txokolatea beti izaten ziren. Gauerdiko meza ederra zen. Bi meza izaten ziren segidan: lehenengoa kantatuz eta bigarrena ixila. Eguberrirako krepeak eta bizkotxak egiten ziuten bere amak. Zenbait oroitzapen. Meza aurretik senideekin elkartzen ziren musean jolasteko. Gizonak ostatura joaten ziren.\n00:33:20 Otoitza eta abestia.\n00:29:10 Neska-talde bat biltzen zen seroraren etxean eta han egiten zuten beraien festa. Etxetik eramaten zituzten bizkotxoa eta txokolatea egiteko behar ziren gauzak. Gero denak elkarrekin joaten ziren gauerdiko mezara. Kantu ederrak abesten zituzten mezatan. Biharamun goizean tximinian lerroan garbi-garbi jarritako zapatetan zegoena ikustera jaikitzen ziren. Berak gogoratzen duen oparirik onena, asto-karroza bat zen. Eskolan zuhaitza jartzen zuten eta han ere opariak aurkitzen zituzten. Eguberri-egunean bazkaria egiten zen: axuria, untxia edo oilaskoa izan ohi zuten.\n00:25:30 Erramun Martikorenak Eguberritako abesti bat kantatzen du.\n00:16:00 Gauerdiko meza baino lehen herriko gazteak bere etxera joaten ziren eta kartetan aritzen ziren. Gero oinez joaten ziren mezatara. Meza ondoren berriz ere, kartetan aritzen ziren lo egitera joan baino lehen. Amak prestatzen zituen etxeko bazkariak jaten zituzten. Txiki-txikiak zirenean zapatetan txokolatezko bonboiak eta sagarrak izaten zituzten. Eskolarako gauzak, beharrezko jantziak eta zenbait panpin. Beti ados zeuden zituzten gauzekin. Beste haurrekin batez ere musean aritzen ziren. Kantatzen aritzen ziren eta berak akordeoia jotzen zuen gaztetan.\n00:12:00 Gabon-gaua: zapatak ongi garbitu eta gero jartzen zituzten. Mezatara joaten ziren non abesten aritzen ziren. Neskatoak etxera joaten ziren eta zenbait lagunekin elkartzen ziren txokolatea hartzeko. Biharamun goizean zapatetan Jesus Haurrak utzitako opariak ikustera joaten ziren. Ona izan ez bazen tipula buru bat aurkitzen zuen. Txokolateak ere aurkitzen zituzten. Meza aurretik afaria egiten zuten eta kartetan aritzen ziren. Mezatan kantatu egiten zuten, orduan latinez. Eguberri-egunean bazkaria egiten zen etxean. Plater politak jartzen zituzten. Bildoskiak jaten zituzten, su bazterrean errerik. Mazapana eta euskaldun bizkotxoa betidanik izan dira. Jaiotza jartzen zuten errekak eta guzti. Eskolan ez zuten ezer egiten.\n00:05:54 Aurkezpena: lehen Eguberria nola pasatzen zuten. Olentzerorik ez zegoenez, Jesus Haurrak uzten zizkien opariak. (02:10") Erramun Martikorenak abesten du Marcel Errotabereren "Eguberri" abestia.


Europako Batasuneko lau herrialdek presioa egin dute AEBn. albaitaritzako hitzarmena betetzea EBrekin | Consumer\nEuropako Batasuneko lau herrialdek presioa egin dute AEBn. albaitaritzako hitzarmena betetzea EBrekin\nAustriak, Espainiak, Alemaniak eta Frantziak Europar Batasunarekin (EB) duen albaitaritza-akordioa betetzeko presioa egin dute. Bi aldeen artean animalien eta animalia-jatorriko produktuen merkataritza erraztu nahi duen akordio horrek mekanismo egokiak ezartzen ditu, Ebk eta AEBek hartutako osasun-neurriak baliokidetzat har daitezen.\nLau herrialde horiek Europako Batzordearen proposamenaren aurka egin dute, Estatu Batuetako hegazti-inportazioei aplikatzen zaizkien murrizketak “erregionalizatzeko”, “Newcastle” gaixotasunaren fokuen ondorioz, hegaztiei eragiten dieten patologia birulenteenetako bat delako.\nBruselak Ebko Elikadura Katearen Batzordeari planteatu zion estatu kideetako adituek osatutako Ebko Elikadura Katearen Komitea. Komite horrek Kaliforniako estatutik datozen hegaztiak epizootiaren eraginpean sartzea baino ez du debekatzen.\nAustriako, Espainiako, Alemaniako eta Frantziako ordezkariek neurri hori baztertu zuten, bai aipatutako Batzordean, bai Ebko Ordezkari Iraunkorren Batzordearen (Koreper) bilera batean, aste honetan estatu kideen enbaxadoreek osatua.\nEuropako Batasuneko lau herrialdeentzat, erregionalizazio-printzipioa Ebk Estatu Batuekin duen albaitaritza-hitzarmenean sartuta dago, baina Estatu Batuetako Gobernuak ez du betetzen.\nakordio albaitari murrizketak


kritiken hemeroteka » Ipurbegia\n« Goizuetako Arrukabordeetara bidean | Orokorretik zehatzera eta alderantziz »\nIpurbegia Ion Olano / Gara, 2008-03-15\nBukowski Bukowski da. Ezagutzen baduzu, badakizu. Ezagutzen ez baduzu, badakizu: ezagutu! Bukowski izena entzun eta botilaren irudia datorkigu, lumaren aurretik. Baina idazteagatik da ezagun Bukowski, ez edateagatik. Izan ere, hiruki soil batean bilduko lukete batzuek Bukowskiren iruditeria: emakumeak, apustuak, zurruta. “Nolakoa da bere estiloa?” galdetzen baduzu, gehienek erantzungo dizute “errealismo zikina”, gainerako errealismoak garbiak balira bezala. Errazkerian erortzea da Bukowski halako zakutan sartzea. Ezagutzen baduzu, badakizu.\nEuskaldun berria da Bukowski. Euskaldunon artean aspaldi samarrean egin zen ezagun, baina erdaraz. Egun, bere hiru liburu irakur daitezke euskaraz; Satanen seme da hirugarrena. Aurretik etorri ziren Pulp (Txalaparta, 2002) eta Poema antologia (Susa, 1997). Bukowskiren azken euskaratzeak Septuagenarian Stew: Stories & Poems (Black Sparrow Press, 1990) liburuan ditu oinarriak. Poemak alde batera utzita, 21 ipuinez osatutako bilduma argitaratu du Elkarrek. Nik dakidala, Mikel Olano itzultzailea ez da gure etxekoa. Senidea, esan nahi dut. Itzulpen honekin, berriz, etxeko sentiarazi nau, eroso.\nAdiskide batek eman zidan Satanen seme liburuaren berri. Lehenengo ipuinaren nondik norakoak kontatu zizkidan, zati batzuk antzeztu, dena euskaraz. Poztu egin nintzen, nola ez, eta piztu egin zitzaidan jakin-mina. Adiskidearen gomendioak ez du hutsik egin. Ale indartsuak daude bilduman, gogoratzeko modukoak, balekoak batzuk, beste batzuk itzelak.\nEzarian bezala azaltzen digu bere pentsamoldea: “Harryk ez zituen gogoeta sakonak atsegin. Gogoeta sakonek errakuntza sakonetara eraman zezaketen”. Metaforarik ez espero harengandik, aski du irudiekin: “Eta denbora pasatzen zen, kaka ibaian behera bezala”. Hipodromora joandakoan, zera ikusten du: “Jende gehienak ez zirudien oso pozik. Jendartean mexikar eta beltz asko zeuden, asmatzeko itxaropenarekin, beren kateak apurtzeko itxaropenarekin. Ez zuten inoiz lortuko. Beren kateari begi gehiago erantsi besterik ez zuten lortzen”. Beisbol estadiora joandakoan, zera ikusten du: “Beisbol-zelai osoa milioidunez beterik zegoen. Pobreak milioidunak jokatzen ikustera joaten ziren”. Bakardadea zer den badaki Bukowskik: “—Batzuetan, munduan bakarrik banengo bezala sentitzen nauk. Beste batzuetan, bazekiat hala nagoela”. Kritikari batzuek hala iritzi diote: “gordina, bizia, garratza”; “bere literatura zuzena da, apaingarririk gabea, erretorika eta estiloa zer arraio diren ez dakien horietakoa”. Erretorika ez dakit, baina estiloa bai, Bukowskik badaki estiloa zer den. Ez zion alferrik esan esaldi gogoangarri hura Barbet Schroeder zinegileari, The Bukowski Tapes filmean bildutako elkarrizketan: “estiloa da galdera guztien erantzuna”. Argi zekien estiloa ez dela estilotzat jotzen dugun hori, baizik dena, egiten dugun guztia.\nEz iezadazue esan botila batean kabitzen denik. Egia da, errepikakorra da Bukowski, baina esan gabe doa, gehienon bizimoduak bezala. Bere gaiek hiruki soila gainditzen dute: arrakasta, prekarietatea, krudeltasuna, duintasuna, boterekeria, “nahigabeko” matxismoa… “Kaka” esaten duelako ei da erakargarri Bukowski. Zurruteroa, putazalea dela konplexurik gabe aitortzen duelako. Inon ikusi dut (ala amestu egin dut?) Bukowskiri egindako argazki bat, bere lana ederki asko ilustratzen duena: Bukowski zerri eginda dago, kakaz betea, hatz erakuslea zut. Hatz horrekin ez du “ni, ni!” esaten, ez gaitezen tronpa, seinalatzen ari dena kakaren iturria da: han goian, irudian ageri ez den ipurtzuloa.


Interreg POCTEFA COMPET'plus proiektuak NAVEAC bisitatu du\ncompetplus 1 de October de 2021 October 14th, 2021\nHasiera \_ Interreg POCTEFA COMPET’plus proiektuak NAVEAC bisitatu du\nInterreg POCTEFA COMPET’plus proiektuak aurrera jarraitzen du mugikortasunaren arloan mugaz gaindiko berrikuntza-plataforma bat sortzeko duen helburuan. Joan den uztailean Tolosako MUBIL mugikortasun adimendun eta jasangarriaren erreferentziazko polora eta Paueko FEBUS instalazioetara, aglomerazioaren isuri neutroko garraio-sistemari buruzko informazioa biltzera egindako bisiten ondoren, proiektuko bazkideak Nafarroara joan dira NAVEAC ezagutzera. Azken honek, ibilgailu elektrikoaren eta ibilgailu konektatuaren arloetan, soluzio espezifikoekin sistema lagunduetan eta konektibitatean, adimen artifizialean, egiturazko simulazioan, kudeaketa termikoan, pisua arintzean, logistika adimendunean edo inprimatze funtzionalean konponbideak eskaintzen ditu.\nVolkswagen Taldeak NAITEC zentroa homologatu berri zuela jakin zen bilera hasieran. Homologazioak sistema eta osagaien ziurtatzea kondutan hartzen du.\nBilerak osagarritasunak eta sinergiak identifikatzen jarraitzeko balioko du, gero mugaz gaindiko proiektuetan lan egiteko. Ildo horretan, bisita urrats bat gehiago da COMPET’plus proiektuak mugaz gaindiko partzuergo bat sortzeko duen misioan, 2022ko martxorako aurreikusitako GO MOBILITY aretoan aurkeztuko litzatekeena.\nMugaz gaindiko lankidetza-proiektua\nCOMPET ‘plus proiektuaren helburua inplikatutako hiru lurraldeen (Akitania Berria, Euskadi eta Nafarroa) mugaz gaindiko lankidetzaren bidez, bertako ETEen lehiakortasuna eta berrikuntza sustatzea da I+ G+b arloan. Horretarako, enpresa traktoreen (talde handiak edo enpresa liderrak) eta enpresa hornitzaileen (ETEak eta tokiko enpresak) arteko lankidetza sustatuko duten bi berrikuntza-plataforma sortu nahi dira, haien bidez baterako eskaintza teknologikoa sortzeko. 2020az geroztik egindako lanari esker, lau gairen inguruan bideratu dira COMPET’plus jarduerak: elektro-mugikortasuna, elektrizitate zein hidrogeno bidezkoa; energien hibridazioa; elikadura osasungarria; eta industria-sektoreari aplikatutako teknologia digital sortzaileak.\nCOMPET ‘plus proiektua 2020 eta 2022 artean garatuko da eta Eskualde Garapeneko Europako Funtsak (EGEF) finantzatzen du %65, Interreg V-A Espainia-Frantzia-Andorra (POCTEFA 2014-2020) programaren bidez. Hiru lurraldeen arteko mugako eremuaren garapen jasangarria sustatzeko sortutako lurralde-lankidetzarako programa europarra da.\nNext PostPOCTEFA COMPET'plus proiektua hautatu dute Eskualdeen eta Hirien Europako Astean alboko ekitaldi bat antolatzeko


Los Miñones de Álava – MIÑOIEN GORPUTZA GAUR EGUN\nMIÑOIEN GORPUTZA GAUR EGUNJose Luis Ochoa2018-05-28T08:06:40+00:00\n4/1992 Legeak aitortu egiten du “Euskal Herriko polizia erakundearen foru jatorria”. Hortik abiatuta eta “arrazoizkotasunak eta eraginkortasunak eskaturik”, hiru foru poliziak Ertzaintzan txertatzea erabaki zen. Hala ere, lege beraren 24. artikuluaren xedatu zen Ertzaintzaren berariazko zerbitzu bana ezarriko zela lurralde historikoetan, izendapen hauekin: “Arabako Foru Aldundiko Miñoien Sekzioa”, “Bizkaiko Foru Aldundiko Foralen Sekzioa” eta “Gipuzkoako Foru Aldundiko Mikeleteen Sekzioa”.\nBestalde, legeak ezartzen du kasuan kasuko diputazioari kontsultatu ondoren zehaztuko direla egitura organikoa, lanpostuak eta plantillak. Foru polizien sekzioen zereginak dira, 109. artikuluan araututakoaren arabera, foru erakundeak ordezkatzea, foru agintariak babestea, foru ondarearen ondasunak babestea eta zaintzea, probintziako instalazioen erabiltzaileen segurtasuna bermatzea, polizia zereginak betetzea errepidezko garraioa ikuskatuz eta errepideak berak zainduz eta, azkenik, Ertzaintzako gainerako unitate eta zerbitzuei laguntzea Eusko Jaurlaritzako Herrizaingo Sailak ematen dituen arauen arabera.\nEgun, arabar guztiei eskainitako zerbitzu publiko bat dugu, integratua, Ertzaintzaren unitate batean kokatua, Miñoien Atala izenarekin. Menpekotasun bikoitza du: funtzionala, aldundiari dagokionez, eta organikoa, Ertzaintzari dagokionez. Bere zerbitzuak honako lau jarduera arlotan garatzen ditu:\nErakundeen, Agintarien eta Ondarearen Segurtasuna.\nErrepideko garraioa ikuskatzea\nIngurumeneko Laguntza Taldea (ILT)\nAFAko Koordinazio Zentroa (KO.ZE)


Koronabirusarekin hildakoen balantzea EAEn eta Nafarroan martxoaren 31n\nCOVID-19 gaitzak eragindako osasun arloko krisia hasi zenetik, gutxienez hiru lagun hil dira Ipar Euskal Herrian; horietako bi Baionako Ospitalean, eta bestea Pauekoan.\nEnrique Mayak positibo eman du koronabirusean\nAEBn 3.000 pertsona baino gehiago hil dira koronabirusa dela eta\nMurga: ''Azken datuak ikusita badirudi ordoki batera iritsi garela''\nKoronabirusaren pandemia dela eta, 6.320 positibo zenbatu dituzte EAEn azken 24 orduetan, eta 325 dira hildakoak jada, bezperan 28 hil ondoren, eta bigarren egunez jarraian, positibo berrien kopurua 263ra jaitsi da; datu horien arabera, Euskal Autonomia Erkidegoa "meseta fasean egon liteke", Nekane Murga Osasun sailburuak jakitera eman duenez.\nGobernu Kontseiluaren ostean Nekane Murgak Josu Erkoreka Eusko Jaurlaritzako bozeramailearekin batera emandako prentsaurrekoan esan duenez, asteleheneko 20:00ak arte bildutako datuen arabera, 6.320 pertsona kutsatu dira EAEn, 263 positibo berri erregistratu ostean, eta sendatutako eta alta emandako pertsonen kopurua 1.796 da.\nHorrela, bigarren egunez jarraian, hildakoen kopuruak eta positiboek behera egin dute EAEn, 297 kutsatu eta 32 hildako gehiago zenbatu ostean.\nLurraldez lurralde aztertuta, Araban, 2.105 positibo daude (bezperan baino 56 gehiago), 379 ospitaleratuta. Bizkaian, 3.102 positibo daude (165 gehiago), 1.255 ospitalean. Gipuzkoan, 1.113 positibo daude (33 gehiago), 377 ospitalean.\nOsasun sailburuak nabarmendu duenez, EAEk arreta berezia jartzen jarraitzen du infekzioa identifikatzeko probak egiten, eta, "gaur egun, 15.593 test egin ditugu, eta oraindik ere tasa oso altuetan gaude milioi biztanleko".\nHorren harira, "datuak ikusita, ez bakarrik gaurkoa, baita azken egunetako sekuentzia ere, eta egindako test kopuru handia kontuan hartuta, meseta fase batean egon gintezkeela dirudi", adierazi du.\n"Ezin dugu esan kutsatze kopuruak gora egingo ez duenik; badakigu gorabeherak egongo direla egunez eguneko datuak alderatuz gero, baina gaur nabarmendu nahi dugun garrantzitsuena joera aldaketa da", esan du.\nDagoeneko hiru pertsona hil dira Iparralden\nCOVID-19 izenarekin ezagutzen den gaitzak eragindako osasun arloko krisia hasi zenetik, gutxienez hiru lagun hil dira Ipar Euskal Herrian; horietako bi Baionako Ospitalean, eta bestea Pauekoan. Dena dela, iturri ofizialek eskainitako datu horiek ez dituzte oraindik kontuan hartzen etxean edo zaharren egoitzetan hil direnak.\nAkitania Berriko ospitaleek 658 pertsona artatzen dituzte une honetan; horietatik 182 zainketa intentsiboen unitateetan daude, eta 72 hil egin dira. Ospitaleratutako pazienteetatik 277ri alta eman diete epidemia hasi zenetik.\nPositiboek gora egin dute eta hildakoak gutxitu dira Nafarroan\nHamaika pertsona hil dira azken 24 orduetan Nafarroan, koronabirusa dela eta. Hala, oraingoz 123 dira birus horren ondorioz hildakoak, Espainiako Osasun Ministerioak jakitera eman duenez.\nGuztira, 2.305 pertsonak eman dute positibo, azken 24 orduetan 159 positibo gehiago izan baitira. Positibo horien artean, 1.035 ospitaleratu dituzte, eta horietako 99 zainketa intentsiboetako unitatean sartu dituzte.\nSendatu diren gaixoen kopurua 161 izatetik 192 izatera pasatu da Foru Erkidegoan.\n100.000 biztanleko intzidentzia metatua 304,49koa da Nafarroan, estatuko batez bestekoa (177,01) baino handiagoa.\nHildakoen eguneko marka berria, Espainian\nEspainian, 94.417 koronabirus kasu berri zenbatu dituzte, hau da, igandean baino 9.222 gehiago, Osasun Ministerioak astelehen honetan argitaratutako azken datuen arabera. Gainera, dagoeneko 8.100 hildakotik gora zenbatu dituzte (8.189, hain zuzen, atzo baino 849 gehiago), Osasun Ministerioak emandako azken datuen arabera.\nIzan ere, 19.259 pertsona sendatu dira, bezperan baino 2.479 gehiagok jaso baitute etxera joateko baimena, eta 5.607 paziente zenbatu dituzte zainketa intentsiboetako unitatean, igandean baino 376 gehiago.\nMadrilgo erkidegoak jarraitzen du gehien kaltetutako eskualdeen buru izaten.


Donostia Archives - 27 zapata\nMaite ditut autobus geltokietako kafetegiak. Sagar tartak zerbitzatzen dituztenak batez ere. Erakargarriak zaizkit oso motxila alboan, te kikara lagun, libururen bat irakurtzen ari diren neskak. Berdin du Kindlearekin ari badira ere. Amaiera zoriontsuko bidaiak datozkit gogora. Ez dakidalako zein liburu […]\nAurreko astean Donostian hitzaldi parea eta mintegi bat antolatu ziren. Gaia hauxe: XXI. mendeko liburutegiak. Ostegunean, hilaren 20ean, Javier Celayak hitz egin zuen eta interesgarria iruditu zait hona zenbait apunte, modu labur eta eskematikoan ekartzea. Artikulua osorik Zuzeun argitaratu zen. […]


Erakusketen eta jardueren bereizmen handiko irudiak, komunikabideetako langileentzat bakarrik\nSan Jose zubia jarduerez gainezka Artiumen\nFamiliarekin datozenek elkarrekin esperimentatzeko, dibertitzeko eta atseden hartzeko gune bat aurkituko dute. Gainera, Bildumaren eta Jacobo Castellanoren erakusketak, Artium osorik bisita gidatuak eta gazteentzako musika-lantegi bat\nAna Román artista gurean\nMuseoaren ekialdeko fatxadan zintzilikatuta dagoen Grey Flag programako Eva siente el sonido del pecado-ren egilea da\nIxone Sádaba, Fernando Sinaga eta Concha Prada, Artistak gurean programaren lehen seihileko parte-hartzaileen artean\nAna Román, Abigail Lazkoz eta Eduardo Hurtado artistek osatzen dute programa eta hirurak daude Artium Bildumaren egungo aurkezpenean. Museoaren funtseko artistak hurbiletik ezagutzeko aukera ematen duen topaketa-ziklo honek EDPren babesa du.\nArtiumek riflepistolacañon aurkeztu du, Jacobo Castellanoren erakusketa bat\nFamiliaren oroimenaz eta bilatu eta berreskuratzen dituen objektuen istorioez mintzo dira bere artelanak. Azken hamabost urteotan egindako eskulturak, instalazioak, argazkiak eta artelanak daude erakusketan ikusgai. Artium Museoak eta Centro Andaluz de Arte Contemporáneo-k elkarrekin ekoitzia\n96.372 bisitari izan zituen Artiumek 2018an, aurreko urtean baino puntu eta erdi gehiago\nArtium, Gasteizko Arte Garaikideko Zentro-Museoak, 96.372 bisitarirekin itxi zuen 2018ko ekitaldia, eta 2017koaren aldean ehuneko 1,5eko hazkundea izan zuen.\n1. orrialdea (guztira 69)